Siri Bedah Konspirasi: Teori Konspirasi Ialah Israeliyyat Moden?

Konspirasi bukannya tidak wujud. Asal usul istilah ‘konspirasi’ ialah ‘conspirare’ yang membawa maksud komplot. [1] Pembunuhan Julius Caesar oleh Liberatores adalah konspirasi. Pelan penaklukan Zionis ke atas Palestin adalah konspirasi. Itu semua adalah fakta.

Yang dimaksudkan sebagai ‘Teori Konspirasi’ ialah kepercayaan yang mengaitkan kesemua fenomena akhir zaman dengan Freemason, Illuminati, Rothschild dan New World Order. Dalam artikel pertama hingga ketiga, penulis telah menunjukkan bahawa bagaimana Teori Konspirasi adalah terpaut dengan politik dan digunakan untuk mengkambinghitamkan kelompok-kelompok yang tertentu.

Malah, dakwaan yang diresapi unsur-unsur mistik lagilah jauh tersasar dari realiti. Untuk menjayakan dakyah mereka, mubaligh evangelis seperti Pat Robertson telah mengaitkan New World Order dengan ramalan Jesus (Nabi Isa) tentang akhir zaman.

Orang Islam yang tidak cukup berhati-hati akan tersilap menerima maklumat. Perlu diingatkan bahawa dalam kitab Torah Yahudi dan kitab Bible Kristian juga boleh ditemui kisah-kisah yang hampir dengan kisah-kisah dalam Al-Quran. Riwayat yang bukan berasal daripada Al-Quran ini dikenali sebagai ‘Israiliyyat’ (إسرائيليا). [2]

Contoh Israiliyyat adalah seperti kisah cinta Nabi Sulaiman dan Ratu Balqis dan Nabi Yusuf dan Zulaikha. Walaupun kedengaran seperti kisah Al-Quran, ia sebenarnya adalah riwayat Israiliyyat yang diterjemah daripada kisah ‘Solomon and the Queen of Sheba’ dan ‘Joseph and Potiphar’s Wife’ yang menyimpang daripada kisah-kisah nabi yang diwahyukan.

Maka dengan itu, jangan hanya disebabkan ada cerita yang menggunakan istilah ‘Firaun’, ‘Namrud’, dan ‘Haikal Sulaiman’, maka kita terus menganggap ia sebagai ‘sumber Islam’. Kebanyakan kisah mengenai Firaun, Namrud dan Haikal Sulaiman yang menjadi zikir harian para pendukung Teori Konspirasi hanyalah cerita yang diterjemahkan dari cerita-cerita Pharaoh, Nimrod dan Solomon’s Temple dalam sumber Kristian. [4]

Kisah Firaun dan Namrud dalam Al-Quran adalah peringatan kepada manusia mengenai keingkaran dan kesombongan mereka terhadap Allah. Akibat takabur, Mereka telah dilenyapkan seperti umat-umat terdahulu seperti kaum Ad dan Thamud. Kisah mereka tidak mengandungi ‘rahsia’ akhir zaman. Kisah mereka tiada kena-mengena dengan Dajjal Al-Masih. Kisah-kisah ini adalah sebagai pengajaran dan pengiktibaran untuk meningkatkan ketakwaan, bukannya ‘ilmu fitan’ atau ‘eskatologi’ untuk mengkafirkan sesiapa yang kelihatan ada kaitan dengan Freemason.

Obsesi dengan Firaun dan Namrud tidak datang daripada tradisi orang Islam tetapi daripada Mat Saleh. Di kalangan Mat Saleh ini sebenarnya terdapat golongan yang mengamalkan kepercayaan ‘New Age’ dan ‘Occult’ yang menjadikan dewa-dewi Mesir dan Mesopotamia (Babylon) purba sebagai pujaan. Lama-kelamaan, cerita-cerita mengenai dewa-dewi ini telah dimasukkan ke dalam sastera popular dan menjadi fiksyen konspirasi (conspiracy fiction). [5]

Antara fiksyen konspirasi yang terlaris ialah novel trilogi ‘Illuminatus!’ yang ditulis oleh Robert Shea dan Robert Anton Wilson semasa 1970-an. Kejayaan mereka menjadi sumber inspirasi dan Mat Saleh di Amerika mula berlumba-lumba untuk mencipta fiksyen-fiksyen yang lebih gempak berbanding cerita-cerita Freemason, Illuminati dan Rothschild pada abad ke-19. [6]

Antaranya seperti David Icke yang menulis The Biggest Secret (1999) yang mendakwa Firaun, Ratu Elizabeth, presiden-presiden Amerika, Rockefeller dan Rothschild sebagai keturunan dewa-dewi Babylon yang dikenali sebagai Annunaki. Fritz Springmeier juga menulis pasal 13 Bloodlines of Illuminati (1998) yang mendakwa elit-elit global termasuk Rockefeller dan Rothschild sebagai zuriat Namrud (Nimrod).

Cerita-cerita ini hanyalah imaginasi semata-mata. Namun manusia memerlukan hiburan, maka fiksyen konspirasi mempunyai pasaran yang luas, malah tidak kurang juga penulis fiksyen konspirasi yang berkualiti seperti Dan Brown yang menulis tentang Templars dalam The Da Vinci Code dan Illuminati dalam Angels and Demons. Namun, fiksyen tetap fiksyen. Akidah dan kepercayaan orang Islam tidak boleh disandarkan kepada fiksyen.

Penulis agak tertarik dengan istilah ‘Israiliyyat moden’ yang diguna oleh Dr. Solah Abdul Fattah Al-Khalidi. Istilah tersebut digunakan oleh Dr. Solah untuk merujuk kepada ‘khurafat, pembohongan, penipuan, propaganda, khabar angin dan riwayat-riwayat yang tidak sah tarafnya’. [7] Jika diteliti siapakah pencipta pelbagai teori konspirasi, maka tidak keterlaluan untuk menyifatkan cerita-cerita tentang New World Order ini sebagai Israiliyyat moden. Agak sedih apabila terdapat ramai orang Islam yang menganggap cerita main-main dalam fiksyen konspirasi sebagai ‘ilmu’, malah menjadi obses dengan simbol-simbol ‘occultist’ seperti piramid dan Anubis. Malah ada yang terikut-ikut dengan Mat Saleh memanggil Iblis dengan nama ‘Lucifer’. Kesan Teori Konspirasi terhadap orang Islam buat penulis tertanya-tanya: adakah fiksyen konspirasi ini sebenarnya sejenis ‘Israiliyyat moden’ yakni jarum harus orang Yahudi dan Kristian untuk mengelirukan fikrah umat Islam?

‘Tapi, tuan hanya fokus kepada kritikan sumber (source criticism), tapi tidakkah apa yang berlaku di dunia ini nampak seolah-olah ada konspirasi oleh tangan tersembunyi (hidden hand)?’

Tunggu artikel yang seterusnya.

Wallahua’lam.

Rujukan

[1] Peter Knight, Conspiracy Theories in American History: An Encyclopedia (ABC-CLIO, 2003).

[2] Mohd Nazri Ahmad & Muhd Najib Abdul Kadir, Israiliyyat: Pengaruh Dalam Kitab Tafsir (Utusan Publications, 2004)

[3] Dr. Muhammad bin Muhammad Abu Syahbah, Isra’iliyyat Dan Hadith Palsu Dalam Kitab-Kitab Tafsir (JAKIM, 2006).

[4] Michael Barkun, A Culture of Conspiracy: Apocalyptic Visions in Contemporary America (University of California Press, 2013).

[5] Emma A. Jane & Chris Fleming, Modern Conspiracy: The Importance of Being Paranoid (Bloomsbury, 2014).

[6] Carole M. Cusack, Invented Religions: Imagination, Fiction and Faith (Routledge, 2016).

[7] Dr. Solah Abdul Fattah Al-Khalidi, Israiliyyat Moden (Jundi Resources, 2012).


Perang Dunia Kedua: Jerman Datang Membantu Itali Di Balkan

“Kita sepatutnya dah menang di Russia, kalau tidak kerana Mussolini dan Perang Balkannya yang bodoh itu.”

Itulah kekesalan yang diluahkan oleh Chancellor Jerman, Adolf Hitler apabila beliau melihat kegagalan besar-besaran kempen peperangan Itali di Afrika dan di Balkan. Mengapa tidaknya. Rakan sejawatnya di Itali itu amat mencemburui kejayaan Jerman dalam beberapa siri peperangan di Eropah. Kerisauan Mussolini membuak-buak apabila jika Itali lambat melakukan serangan, Jerman mungkin akan membolot segala tanah-tanah yang diidamkan Mussolini seterusnya membantutkan impian beliau untuk membina Empayar Rom Ketiga yang meliputi seluruh negara-negara Balkan, Laut Mediterranean dan beberapa koloni di Afrika.

Diluar pengetahuan Mussolini, Adolf Hitler tidak berminat untuk mendapatkan konsesi tanah atau koloni di Laut Mediterranean mahupun di Afrika. Namun, setelah melihat betapa teruknya kekalahan demi kekalahan yang dihadapi oleh Tentera Itali di setiap penjuru, Hitler terpaksa untuk campur tangan. Jika tidak, musuh Jerman iaitu British yang masih lagi berdegil tidak mahu menyerah kalah, akan menggunakan tanah-tanah yang dimenanginya dari Itali untuk digunakan dalam menyerang Jerman dari arah belakang. Hal ini akan membantutkan impian Hitler untuk menyerang musuh beliau yang paling agung, Soviet Union.

Pada 9 September 1940, Itali melancarkan Operasi E, iaitu serangan keatas Mesir, sebuah koloni kepunyaan British. Itali yang mempunyai lebih 100,000 anggota tentera menyerang Mesir dari arah timur Libya, sebuah koloni milik Itali. Serangan ini dipimpin oleh hero Perang Itali-Ethiopia dan Pencincang Libya iaitu Marshal Rodolfo Graziani. Walaupun mempunyai kekuatan 5 kali ganda anggota daripada tentera British di Mesir, namun kebolehan dan teknologi tentera British jauh lebih moden berbanding Itali.         Dalam operasi ini, Graziani hanya mara sejauh 100km melepasi sempadan Mesir sebelum berhenti di sebuah pekan bernama Sidi Barrani untuk menunggu bekalan tiba base mereka di Pelabuhan Tobruk.

Pada 29 Oktober 1940, Mussolini melancarkan satu lagi kempen ketenteraan di Balkan dimana sasaran beliau ialah Greece apabila Perdana Menteri Greece Ioan Metaxas menolak ultimatum untuk menyerahkan beberapa wilayah Greece secara ‘aman’. Serangan keatas Greece merupakan suatu malapetaka. Mussolini memandang rendah tentang bentuk muka bumi Greece yang bergunung-ganang di sempadan Albania-Greece. Tentera Itali, seperti biasa, hanya mara dan bertempur di tempat apabila tiada musuh di tempat kejadian ataupun musuh sudahpun berundur ke posisi yang lebih baik.

Pada 13 November, Tentera Itali hanya mara sejauh 40km dari sempadan Albania-Greece selepas ditentang hebat oleh Tentera Greece yang bertahan di kawasan gunung-ganang di situ. Pada keesokkan harinya, Tentera Greece dipimpin oleh General Alexander Papagos menyerang balas secara besar-besaran disepanjang barisan hadapan. Selepas mendapat tahu yang Bulgaria tidak mahu berperang dengan Greece, Papagos memindahkan separuh daripada tenteranya dari timur ke barat Greece. Tentera Itali kini berundur. Malah, berundur jauh sehingga hampir separuh Albania ditawan oleh Tentera Greece.

Pada 9 Mac 1941, selepas perang memasuki bulan kelima, Tentera Itali melancarkan Ofensif Musim Luruh namun gagal memecahkan kebuntuan Tentera Greece yang kini mendapat bantuan daripada Tentera Udara Diraja British. Pada masa ini, Hitler berasakan beliau perlu untuk campur tangan dalam peperangan di Balkan ini cuma beliau memerlukan sebab yang kukuh untuk campur tangan.

Peluang yang ditunggu Hitler tiba apabila Kerajaan Pro-Jerman di Yugoslavia pimpinan Putera Paul digantikan oleh Raja Peter II dalam satu rampasan kuasa. Hal ini menyebabkan Hitler mempunyai sebab untuk campur tangan. Pada 6 April 1941, Jerman melancarkan Operasi 25 (Yugoslavia) dan Operasi Marita (Greece) dengan objektif untuk menawan seluruh Balkan dan menidakkan pengaruh British di rantau itu. Bersama-sama Jerman ialah, Bulgaria, Romania, Hungary dan tidak lupa, Itali.

Dalam Operasi 25, pasukan gabungan Tentera Paksi dipimpin oleh seorang komander Jerman dan veteran Perang Perancis iaitu Colonel-General Maximilian von Weichs. Dengan bantuan daripada Tentera Udara Jerman (Luftwaffe) dan juga Kor Kereta Kebal Jerman, Yugoslavia dengan mudahnya ditawan oleh Tentera Paksi pada 18 April 1941.

Manakala di sebelah timur, Tentera Jerman Keduabelas, pimpinan Field Marshal Wilhelm List, juga seorang veteran Perang Perancis ditempatkan di Bulgaria untuk melaksanakan Operasi Marita iaitu serangan keatas Greece. Dengan saiz yang sedikit dan kesibukkan Tentera Greece bertempur di Albania, Tentera Jerman dengan mudahnya membolosi dan menawan setiap bandar-bandar di timur Greece. Kini, ibu kota Greece, Athens terbuka luas untuk Tentera Paksi menakluki. Akhirnya, pada 27 April 1941, pasukan elite Tentera Jerman iaitu Divisyen “Leibstandarte” SS Adolf Hitler pimpinan SS-Major General Sepp Dietrich berkawad masuk ke dalam ibu kota Greece tersebut.

Kejatuhan Greece membuatkan Tentera British dan Komanwel berundur ke sebuah pulau di selatan Greece iaitu Crete. Di sini menyaksikan serangan airborne pertama dan besar-besaran pertama di dunia. Serangan ini dipimpin oleh komander Tentera Udara Jerman iaitu Major General Kurt Student. Beliau merupakan mastermind di sebalik doktrin serangan payung terjun. Ketika Perang Perancis, pasukan payung terjun beliau menawan sebuah Kubu Eben-Emael di Belgium di mana beliau hampir hampir ditangkap dan hampir ditembak di kepala dalam pertempuran tersebut.

Pada 20 Mei 1941, Student melancarkan Operasi Utarid (nama planet) dengan menyerang Pulau Crete secara besar-besaran dengan menggunakan pasukan elite payung terjun beliau. Pulau tersebut dipertahankan oleh gabungan tentera British, Greece, Australia dan New Zealand dipimpin oleh komander tentera Australia iaitu Lt. General Bernard Freyberg. Pertempuran di Pulau Crete sememangnya sengit. Student terpaksa berdepan asakan demi asakan daripada tentera pimpinan Freyberg untuk menawan seluruh pulau berkenaan pada 1 Jun 1941. Seramai 12,000 orang tentera Jerman terkorban dalam operasi ini daripada 29,040 tentera yang menyertai Operasi Utarid ini. Hitler kemudiannya menghalang Tentera Udara Jerman untuk menggunakan serangan payung terjun selepas melihat separuh daripada tenteranya terkorban di Crete.

Manakala di Itali pula, populariti Mussolini semakin merundum. Jika tidak kerana kemenangan tentera Paksi di Balkan, beliau mungkin sudahpun digulingkan. Masalah yang ada pada Mussolini pada ketika ini adalah di Afrika Utara di mana tentera Itali diasak hebat oleh tentera British. Untuk menyelesaikan masalah tersebut, Hitler menghantar kontijen tentera ke Afrika Utara iaitu Kor Afrika Jerman (Deustch AfrikaKorps) pimpinan Leftenan Jeneral Erwin Rommel untuk membantu tentera Itali di sana.

Di awal bulan Jun 1941, seluruh Balkan kini dikuasai oleh negara-negara Paksi. Yugoslavia dipecahkan dan ditadbir oleh Kuasa Paksi, sama juga seperti Greece. Hitler kini boleh menarik nafas lega kerana boleh memberikan fokus sepenuhnya kepada serangan ke atas Soviet Union pada 22 Jun 1941 selepas menawan seluruh Balkan. Sungguhpun begitu, kejatuhan negara-negara Balkan membuatkan penduduk-penduduk di situ bangkit untuk melawan penjajah. Hitler terpaksa menempatkan sepasukan tentera yang besar di situ untuk mengawal populasi di situ daripada memberontak.

Rujukan:


Maharaja Jerman Terakhir Yang Menyanjungi Salahuddin al-Ayubbi

Kaisar Agung Friedrich Wilhelm II (1859-1941), merupakan Maharaja Empayar Jerman merangkap Raja Prussia yang terakhir. Beliau mempunyai matlamat yang sama seperti Britain dan Perancis, iaitu untuk menyebarkan pengaruhnya ke Timur.

Walau bagaimana pun, Kejayaan Britain mendominasi Terusan Suez membantutkan segala impian maharaja itu. Maka, sebagai tindak balas, beliau telah menjalin ‘persahabatan’ dengan sebuah kerajaan Islam yang merupakan salah satu kuasa besar dunia waktu itu iaitu Empayar Turki Uthmaniyyah semasa di bawah pemerintahan Sultan Abdulhamid II.

Kerjasama Dengan Empayar Uthmaniyyah

Empayar Jerman telah membantu dan bekerjasama dengan Uthmaniyyah dalam pelbagai aspek terutamanya m!litari, pelaburan saham, pendidikan dan pengangkutan. Jerman juga bertanggungjawab membekalkan kepakaran kepada Uthmaniyyah dalam projek pembinaan landasan keretapi Hijaz yang berupaya membawa jemaah Haji daripada Damsyik ke Madinah pada jangka waktu yang singkat sahaja, landasan itu boleh dianggap sebagai respon pakatan Turki-Jerman terhadap Terusan Suez.

Walaupun begitu, landasan keretapi Hijaz bukan lah semata-mata demi memenuhi keperluan beribadat untuk umat Islam sahaja, bahkan ia menjadi laluan penting untuk mengangkut kelengkapan pertahanan bagi tujuan persediaan sekiranya berlaku peper4ngan.

Satu lagi projek penting kerjasama Turki-Jerman iaitu Landasan Keratapi yang boleh melalui Basra dan Baghdad juga pernah dilaksanakan namun tidak sempat disiapkan berikutan tercetusnya per4ng Dunia Pertama.

Namun landasan Hijaz juga menimbulkan rasa kurang senang di kalangan kabilah-kabilah Arab kerana mereka menganggap pencapaian Uthmaniyyah dalam memberi kemudahan pengangkutan kepada rakyat di sekitar Levant telah mengganggu sumber pendapatan orang Arab yang menguasai laluan darat setiap kali tibanya musim Haji.

Dalam pada itu, walaupun Kaisar Wilhelm II merupakan seorang Penjaga Knights of Saint John (Sebelumnya dikenali sebagai Tentera Salib Frank), Wilhelm II merupakan seorang yang amat mengagumi karekter Sultan Salahuddin Al-Ayubbi, tokoh Islam berbangsa Kurdis yang telah berjaya menewaskan Tentera Salib dan merampas kembali Baitulmaqdis untuk umat Islam semasa per4ng Hattin.

Ketika lawatan Wilhelm II ke makam Salahuddin Al-Ayubbi di Masjid Umayyad, Damsyik, beliau dikatakan telah memberikan ucapan bersejarah sebagai tanda penghormatan terhadap tokoh Muslim itu, bahkan, selepas melihat keadaan makam yang agak usang, Wilhelm II menyumbang dana peribadi dan terus mengarahkan makam itu dibaik pulih semula dengan lapisan dinding nya dipasang dengan batu marmar.

Namun kini jenazah Salahuddin Al-Ayubbi dikatakan telah dialih daripada kurungan marmar tersebut dan dimakamkan semula bersebelahan dengan kurungan itu. Tidak diketahui apa puncanya. Wilhelm II juga menyumbang sekeping plak emas namun plak itu dicuri dan kini ditempatkan di sebuah muzium di London.

Pada satu lawatannya ke Baitulmaqdis sekitar tahun 1898, dikatakan ketika menunggang kuda menghampiri Gate Of Jerusalem, Wilhelm II pernah cuba melepasi gerbang itu dengan terus menunggang kudanya namun dia terpaksa diminta turun dari kudanya untuk berjalan kaki melepasi gerbang tersebut oleh pengawal kerana pada zaman itu, melepasi gerbang tersebut dengan menunggang kuda merupakan perbuatan simbolik seseorang yang menganggap dirinya sebagai “pen4kluk kota Baitulmaqdis yang berdaulat”.

Jadi Wilhelm II dianggap dirinya tidak setanding dengan nama-nama bersejarah seperti Saidina Umar r.a, Sultan Selim I, dan Sultan Salahuddin Al-Ayubbi sendiri di mana nama-nama ini pernah melalui gerbang tersebut dengan menaiki kuda selaku pemerintah yang berdaulat di Baitulmaqdis.

Melepasi gerbang itu dianggap sebagai salah satu pantang larang yang harus dijaga oleh Empayar Uthmaniyyah, namun, demi menjaga hubungan baik di antara Empayar Uthmaniyyah dan Jerman, satu jalan penyelesaian telah ditemui iaitu dengan membina satu lagi gerbang baharu yang khas buat Wilhelm II.

Pada 29 Oktober 1898, Wilhelm II diberi penghormatan untuk melepasi gerbang baharu itu dengan menunggang kuda. Peristiwa ini dianggap sebagai salah satu strategi diplomatik yang berkesan pernah dilaksanakan oleh Sultan Abdulhamid II.

Kaisar Wilhelm II, sebenarnya telah melakukan lawatan ke Bilad al-Sham sebanyak tiga kali berturut-turut. Beliau juga merupakan seorang yang secara peribadinya gemar mempromosikan kesenian dan kebudayaan dari seluruh dunia. Beliau lah yang bertanggungjawab membina Kubah Berlin, di mana kesemua leluhur moyang keturunannya dimakamkan di sana.

Kubah Berlin juga turut dikelilingi oleh pelbagai jenis muzium di sekitarnya. Baik, semasa lawatannya ke Jordan, beliau terpesona dengan keindahan reka bentuk dekorasi facade di laluan masuk utama Istana tinggalan zaman Umayyad iaitu Istana Qsar Mshatta (berdekatan Lapangan Terbang Antarabangsa Queen Aliya). Lantas, Sultan Abdulhamid II mengarahkan facade itu ditanggalkan dan dihantar terus ke Berlin, sebagai hadiah daripada seorang sahabat untuk Kaisar Wilhelm II di mana hari ini ia dipamerkan di Muzium Pergamin.

Hubungan Dengan Kerabat Diraja Eropah

Wilhelm II bukanlah orang asing dengan kerajaan-kerajaan monarki Eropah yang lain, beliau merupakan cucu sulung kepada Ratu Victoria, Wilhelm II adalah salah seorang daripada raja-raja Eropah lain yang memiliki pertalian keluarga dengan monarki Britain walaupun saling berper4ng sesama sendiri, bahkan sepupu beliau sendiri, King George V (Raja UK merangkap Maharaja India-British) pernah menulis gambaran tentang Wilhelm II yang dianggap sebagai “penjenayah terbesar dalam sejarah”.

Namun King George V menolak usul David Lloyd George (perdana menteri UK waktu itu) supaya Wilhelm II dijatuhkan hvkuman gantvng sampai mat! selepas Empayar Jerman dan sekutunya termasuk Uthmaniyyah kalah dalam per4ng Dunia Pertama yang sekaligus membawa kepada revolusi yang menamatkan pemerintahan monarki Jerman dan Prussia, lalu Wilhelm II yang telah digulingkan itu dibuang negeri dan hidup dalam buangan di Doorn, Belanda.

Sikap ‘memberontak’ Wilhelm II terhadap kerajaan-kerajaan yang diperintah saudara mara nya sendiri dikatakan berpunca dari dirinya sendiri, yang dipercayai sebagai seorang yang memiliki karekter yang impulsif, sukar mempercayai orang lain, di mana dia sangat jarang merujuk sebarang pendapat daripada pegawai dan penasihat ketenteraannya setiap kali dia membuat keputusan penting, apatah lagi hendak mempercayai hegemoni Eropah.

Walaupun berjaya membina pakatan dengan Uthmaniyyah, masalah ini turut berlarutan di antara Jerman dan Uthmaniyyah selepas Sultan Abdulhamid II digulingkan hingga menyebabkan dia menghadapi pelbagai masalah hingga dia juga turut digulingkan beberapa hari sebelum tamat per4ng Dunia Pertama dan revolusi yang membawa kepada pembubaran monarki Jerman kemudiannya penubuhan Republik Weimar.

Kaiser Wilhelm II juga merupakan seorang yang memiliki sifat anti-England dan anti-Yahudi melalui perbandingan beliau antara Jerman dan England, beliau mengangkat negara Jerman sebagai tanah monarki yang suci direstui Jesus manakala Englands sebagai tanah liberalis yang dipenuhi syaitan anti-Christ. Para bangsawan Inggeris di mata Wilhelm II diibaratkan sebagai kumpulan Freemason yang diracuni Yehuda.

Dendam H!tler Terhadap Wilhelm II

Semasa kebangkitan parti N4ZI pada awal 1930an (ketika Wilhelm II telah hidup dalam buangan di Belanda), Wilhelm II pernah menaruh harapan agar dengan kejayaan N4ZI ini bangsa Jerman boleh mengembalikan kerajaan monarki mereka.

Wilhelm II pernah memfailkan beberapa petisyen mencadangkan supaya cucunya diangkat sebagai Kaisar Keempat kepada Ad0lf H!tler, namun Hitl3r yang juga merupakan veteran WWI tidak mengendahkan petisyen tersebut kerana sentimen yang menganggap Kaiser Wilhelm II sebagai punca kekalahan Empayar Jerman dalam WWI masih menebal.

Wilhelm yang dibuang negeri dan hidup dalam buangan di Doorn, telah menghabiskan sisa-sisa hidupnya, sehingga kemangkatannya pada 4 Jun 1941 pada usia 82 tahun, hanya beberapa hari sahaja lagi sebelum Pakatan Axis menceroboh Kesatuan Soviet dan s3rangan Jepun terhadap Amerika Syarikat yang mencetuskan P3rang Dunia Kedua. Beliau men!nggal dunia akibat penyakit embolus pulmonari, sejenis masalah saluran arteri tersekat di paru-paru.

Kebetulan pada waktu itu tentera Jerman telah menduduki Belanda, Ad0lf H!tler yang mengetahui tentang kemat!an Wilhelm II mengarahkan pasukan pengawalnya mengawal kawasan kediaman Wilhelm II. Namun dikatakan H!tler pernah mengamuk dan nyaris men3mbak kepala Jeneral pasukan pengawal tersebut gara-gara melihat jasad Wilhelm II diberikan iringan kehormat seperti kerabat diraja.

Namun begitu, walaupun pada dasarnya H!tler masih menaruh rasa dendam peribadi terhadap Wilhelm II, H!tler masih berhasrat untuk membawa kembali jen4zah Wilhelm II ke Jerman dan disemadikan dengan penuh istiadat penghormatan, namun H!tler menghormati wasiat Wilhelm II yang tidak mahu kembali ke Jerman selagi kerajaan monarki Empayar Jerman tidak dihidupkan kembali.

Ironinya, ini menjadikan jasadnya sendiri tak dapat disemadikan di Kubah Berlin yang dibinanya sendiri. Tetapi sebenarnya Hitl3r berhasrat sedemikian hanya kerana dia melihat tindakan begitu merupakan satu propaganda yang berkesan jika dilaksanakan di Jerman, di mana dia boleh membukti kepada rakyat bahawa Third Reich juga berhak menjadi penerus legasi kerajaan Empayar Jerman.

Walau bagaimana pun Ad0lf Hitl3r kemudiannya tetap mengarahkan majlis pengebumian untuk Kaisar Wilhelm II dilakukan di Doorn, Belanda, yang dihadiri oleh sebilangan kecil warga tempatan dan dikawal oleh tentera.

Kekalahan pakatan dari paksi-paksi seperti Jerman dan Uthmaniyyah di dalam per4ng Dunia Pertama bukan hanya berpunca dari kesilapan satu pihak sahaja, boleh dikatakan Uthmaniyyah dan Jerman pada waktu itu masing-masing gagal melaksanakan perancangan politik yang baik sekaligus menggagalkan mereka.

Namun, Wilhelm II masih tetap dikenang sebagai seorang ahli politik yang memiliki keberanian dan matlamat yang besar demi kepentingan bangsanya sendiri yang tidak berjaya dicapai samada untuk dirinya sendiri mahu pun empayarnya. Namun beliau telah meninggalkan legasi sumbangannya yang masih kukuh di makam Salahuddin Al-Ayubbi sehingga hari ini.


Bumi Pernah Menjadi Planet Air Tanpa Daratan

Ketika Bumi masih muda, Bumi kelihatan sangat berbeza berbanding dengan hari ini. Salah satu kelainan tersebut ialah Bumi pernah ada satu saja benua yang dipanggil “adi-benua” (super-continent) iaitu gabungan benua-benua hari ini menjadi satu.

Namun, menurut satu kajian baru, terdapat era dan zaman di mana Bumi hampir ketiadaan daratan. Bumi merupakan planet air. Seluruh planet dipenuhi dengan air.

Sebuah bukti melalui rekod geologi berhipotesis bahawa, sekitar 3.2 bilion tahun yang lalu, Bumi kita pernah dipenuhi lautan satu dunia.

Sekiranya hipotesis ini dapat disahkan dengan lebih kukuh, kita dapat menyelesaikan permasalahan bagaimana hidupan boleh muncul ketika 3.5 bilion tahun yang lalu – terutamanya sama ada ia bermula dalam air tawar ataupun air masin.

Sekiranya tiada langsung darata untuk menjadi perumah air tawar, kita tahulah apa jawapannya.

Pasukan penyelidik cuba untuk menguji tahap suhu Bumi suatu ketika dahulu yang merupakan objektif yang agak mencabar.

Masih tidak jelas sama ada Bumi lebih hangat ataupun lebih sejuk ketika hidupan mula muncul. Nisbah dua isotop oksigen dapat digunakan untuk mengesan suhu lautan purba kerana perbezaan berat molekul.

Air yang rendah suhunya mempunyai oksigen-16 lebih tinggi berbanding oksigen-18. Sebaliknya, yang tinggi suhunya mempunyai oksigen-18 lebih tinggi berbanding oksigen-16.

Mereka mendapati, suatu ketika dahulu oksigen-18 lebih banyak berbanding oksigen-16. Tetapi nisbahnya hanya sekitar 3.3 %. Ada kertas kajian pada tahun 2012 menunjukkan nisbahnya sekitar 0.8% – 3.8%.

Walaupun peratusannya kecil, hal itu sangat sensitif pada daratan. Daratan sebesar benua menyerap isotop yang lebih berat seperti oksigen-18 dari air secara tidak seimbang.

Perkara ini memberikan kelebihan kepada saintis untuk mengkaji keadaan Bumi melalui batu. Menurut penemuan mereka ke atas analisis pada batu purba yang dikaji, suatu masa dahulu Bumi, benua amat kecil.

RUJUKAN:


Tiga Penyebab Utama Yang Membawa Kepada Kehancuran Alam Semesta

1. Tenaga Kegelapan.

Alam ini berkembang. Hari demi hari, tahap kelajuan alam ini berkembang semakin laju sehingga suatu hari nanti, alam ini akan berkembang selaju melebihi kelajuan cahaya.

Saintis tak tahu tenaga apa yang menyebabkan perkembangan alam ini memecut laju. Tetapi tenaga yang menyebabkan perkembangan tersebut wujud dan saintis memanggilnya Tenaga Kegelapan (Dark Energy). Tenaga ini masih belum kita kenali dan masih belum kita ketahui sifat tabiinya.

Suatu hari nanti, apabila alam berkembang terlalu laju, seluruh sistem galaksi dan sistem bintang akan hancur. Kerana yang memastikan sistem galaksi dan sistem bintang berada di tempatnya ialah graviti. Tanpa graviti, tiadalah sistem galaksi dan bintang. Gravitilah yang memastikan planet dan bintang berada di tempatynya.

Apabila alam berkembang terlalu laju, graviti tak mampu untuk menahan kedudukan bintang-bintang dan planet-planet. Sampai ke satu tahap, molekul pun berkecai, termasuklah atom-atom sehingga tiada lagi objek dan hidupan terbentuk.

2. Graviti

Terbalik dengan yang pertama tadi. Kes pertama tadi, tenaga kegelapan menang melawan graviti. Bagaimana pula kalau berlaku sebaliknya? Tenaga kegelapan makin berkurang dan perkembangan alam semakin perlahan sehingga graviti menguasai perkembangan alam.

Lama-lama, alam berhenti berkembang. Akibat daripada graviti, alam perlahan-lahan menguncup dan mengecil sehingga semua planet dan bintang ditarik oleh pusat-pusat graviti. Lohong-lohong hitam akan bergabung-gabung, menelan semua objek samawi.

Alam akan jadi seperti sewaktu zaman mudanya, apabila ia mengecil, ia akan jadi panas. Alam akan jadi lebih panas. Sekarang ini sejuk. Ini panas gila. Berjuta kali ganda lebih panas daripada matahari.

Yang tinggal akhir sekali ialah satu lohong hitam besar gedabak hasil daripada gabungan semua lohong hitam. Semua objek ditelan. Akhir sekali lohong hitam menelan dirinya sendiri. Alam hancur musnah berkecai.

3. Entropi

Anda bayangkan rumah yang dibiarkan. Lama-lama rumah itu akan usang dan rapuh. Akhirnya runtuh. Mayat manusia yang dibiarkan lama-lama akan rapuh dan menjadi debu. Semuanya disebabkan entropi.

Telah menjadi hukum bahawa, entropi akan sentiasa meningkat. Ini bermaksud bahawa, setiap objek di sekeliling kita akan sentiasa menuju kepada ketidakstabilan dan ketidakseimbangan. Anda tidak perlukan banyak usaha untuk buatkan bilik anda bersepah dan pinggan di depan anda pecah.

Tetapi mengambil tenaga dan usaha yang begitu banyak untuk mengemas dan mencatumkan semula pinggan yang pecah. Rumah yang dibiarkan akan rapuh, bukan jadi semakin cantik. Nak cantik, kena adanya usaha dan tenaga luar untuk itu.

Begitulah juga alam. Lama-lama, ia akan mati dan cair. Bintang akan mati. Planet akan mati. Semuanya akan menuju ketidakstabilan disebabkan oleh entropi. Yang akhir sekali akan mati ialah lohong hitam. Lohong hitam akan mengeluarkan sinaran Hawking sebelum ia tersejat.

Akhirnya, semua alam akan mereput dan entropi telah mencapai ke tahap paling tertinggi. Ketidakstabilan paling agung. Alam semesta pun mati.

Tamat.

p/s: Gambar di atas hanyalah diagram evolusi perkembangan alam untuk memahami bagaimana alam berkembang. Ia bukanlah bentuk sebenar alam semesta. Kita masih belum mengetahui bentuk sebenar alam semesta. Ada beberapa hipotesis seperti alam ini berbentuk rata, ada yang berbentuk sfera, dan ada yang berbentuk hiperbolik. Kita pun masih belum mengetahui sama ada alam ini bertebing ataupun tidak.


‘P. Ramlee’ – Filem Biopik Pertama Negara

Walaupun sudah 46 tahun pemergian P. Ramlee, belum ada filem
mengenai riwayatnya diterbitkan sehinggalah…..

Jika di Hollywood, banyak filem biopik bintang telah
diterbitkan, antaranya filem yang terbaru; Rocketman – Elton John, Bohemian
Rhapsody – Freddie Mercury, Marilyn Monroe, Alfred Hitchcock, Whitney Houston,
Jerry Lewis. Manakala di Asia Tenggara juga bersemangat menerbitkan biopik
tokoh seperti filem Gandhi, Tanda Putera -Tunku Abd Rahman & Tun Razak,
Nasionalis Jose Rizal dan Aung San Suu Kyi.

Jika diambil dari sudut filem biopik berkenaan P. Ramlee, yang
paling terdekat adalah Teater Musikal P.Ramlee serta Telefilem Biopik Saloma.
Kini cuma tinggal filem P.Ramlee yang seakan tak kunjung tiba.

Tahun 1983:

Seorang pengarah muda bernama Yusaini Amir telah mengejutkan
pelbagai pihak apabila mengumumkan untuk mengarahkan filem P. Ramlee yang
berkisar tentang riwayatnya. Filem ini dibawah terbitan Segugus Film
Productions, dan akan memulakan pengambaran pada tahun 1983 sebagai mengenang
10 tahun pemergian Seniman Agung. Pengumuman dan sidang media telah dilakukan
di Holiday Inn, Kuala Lumpur. Biduanita Saloma juga hadir walau ketika itu
keadaan beliau uzur berikutan mengidap penyakit kanser. Ini adalah penampilan
terakhir Saloma pada Majlis umum.

Pihak produksi menyatakan sebanyak $400 ribu dilaburkan bagi
merealisasikan biopik ini. Seorang pelakon baru bernama Daud Yusoff terpilih
memegang peranan sebagai P. Ramlee. Daud Yusoff juga merupakan seorang Jurumakmal
di sebuah Universiti di Kuala Lumpur.

Pelakon muda Sulaiman Yassin (Mat Over) turut berlakon sebagai
rakan baik P. Ramlee dari Pulau Pinang bernama Sukardi. Jalan cerita ditulis
oleh insan yang rapat dengan P. Ramlee ; Sasterawan Negara Abdullah Hussein
yang menulis buku P. Ramlee berjudul ‘Gagak Di Rimba’. Para pelakon teater juga
terlibat dimana filem ini banyak tertumpu sewaktu zaman P. Ramlee kurus dan
membuat pertunjukkan di pentas bangsawan. Filem ini disunting oleh Jamil Khir,
di studio suntingan Perfima, Jalan Ampang.

Didalam kerancakan pengambaran baru hendak bermula, Biduanita
Saloma menghembuskan nafas terakhir pada 25 April 1983. Negara sekali lagi
kehilangan sebutir permata. Sayang sekali beliau tidak berpeluang melihat hasil
filem ini yang bakal disiapkan.

Namun setelah setahun pengambaran selesai, filem ini tidak juga
ditayangkan. Akhbar Berita Harian menyatakan antara faktor adalah pihak pawagam
dikatakan tidak mahu menayangkan filem biopik ini berikutan kualiti dan jalan
cerita yang lemah. Yusaini Amir cuba untuk menjual hak filem ini kepada H.M
Shah, seorang hartawan dan juga sahabat P. Ramlee. HM Shah juga menolak kerana
filem ini gagal mengolah sikap P. Ramlee yang sebenar.

Yusaini Amir pulang kecewa tidak lagi mengarah di Malaysia selepas itu. Beliau bermastautin di Indonesia dan meninggal dunia di sana. Filem ini terus disimpan, dan hanya tinggal kenangan hingga ke hari ini. Pihak karyawan berpendapat sewajarnya FINAS yang menerbitkan filem ini agar terjamin kualitinya, manakala pengarah yang lebih layak untuk filem ini adalah seperti Jins Shamsudin, Jamil sulong, Omar Rojik atau Aziz Sattar yang lebih rapat dengan P. Ramlee. Namun Dato Senu tetap dengan pendirian untuk memilih Yusaini bagi menghasilkan filem biopik pertama Negara.

“Saya juga masih perlu belajar, tapi jika saya tak mulakan, lagi 5 tahun, 10 tahun pun belum tentu filem P. Ramlee dapat dihasilkan” –  Yusaini Amir

RUJUKAN: Repair Gambar Lama Berita Harian 12 Oktober 1984 Filem Klasik Malaysia – Mustafa AR Dato Ahmad Fauzee Kelab Filem & Muzik Melayu Klasik Fan Poster oleh Sangpotret


Sultan Johor Serap Undang-Undang Uthmaniah

Tahukah korang, negeri Johor tidak sahaja terkenal dengan ketangkasan JDT, tetapi juga kebijaksanaan sultannya. Menariknya, kod undang-undang dari Khilafah Turki Uthmaniah pernah diserap ke dalam sistem kehakiman Johor Darul Takzim.

Pada tahun 1878, Maharaja Abu Bakar pergi menjalinkan hubungan diplomatik ke Istanbul, Turki. Baginda tertarik dengan syariat Islam yang menjadi tulang belakang sistem kehakiman Khilafah Turki Uthmaniah. Baginda percaya, dengan menegakkan syariat di Johor, negeri ini pasti dilimpahi rahmat dari Allah.

Oleh itu, baginda memerintahkan Majalah Ahkam al-Adliyyah yang berisi kod undang-undang untuk diterjemah ke dalam Bhasa Melayu. Dah macam Khalifah Harun Rashid dari Abbasiah yang mengarahkan terjemahan karya luar! Gandingan mantap umara’ dan ulama’ pasti membuahkan berkah.

Terjemahan yang dinamakan Majalah Ahkam Johor menjadi panduan rasmi bagi hukum syarak di negeri Johor pada tahun 1878. Walaupun kandungan kod undang-undang ini berasaskan mazhab Hanafi sebagaimana mazhab rasmi Khilafah Turki Uthmaniah, ia disesuaikan dengan pegangan setempat iaitu mazhab Syafie.

Syed Abdul Qadir yang bertugas sebagai mufti dan ketua Hakim Mahkamah pada tahun 1912 telah banyak membantu pelaksanaan kod undang-undang itu agar digunapakai dalam perundangan rasmi. Penggunannyas ecara meluas dikenalpasti pada tahun 1893. Kepentingannya sebagai teks rujukan hukum menjadi jelas pada zaman mufti terawal iaitu Syed Salim bin Abdullah al-‘Attas dan Dato’ Abdullah Musa.

Banyak yang kita boleh belajar daripada negeri Johor. Apa yang dilakukan oleh Sultan iaitu menghidupkan undang-undang syariah menjadi bukti bahawa Malaysia bukanlah negara sekular mutlak seperti omong kosong sebagian orang.

Malaysia layak dipanggil negara Islam kerana kita tak pernah mengabaikan kepentingan hukum al-Quran dalam menentukan halaltuju mahkamah. Sedikit demi sedikit, penambahbaikan sentiasa berjalan dengan sokongan sultan, mufti dan sistem kehakiman.


Daulat Raja Melayu Terletak Di Mana?

“Titah baginda, “Barang siapa hamba Melayu derhaka mengubahkan perjanjiannya, dibalikkan Allah bumbungan rumahnya ke bawah kaki ke atas.” Maka sembah Demang Lebar Daun, ”Jikalau raja Melayu itu mengubahkan perjanjian dengan Hamba Melayu, dibinasakan Allah NEGERINYA dan TAKHTA kerajaannya.”

(Dialog ‘perjanjian’ antara Demang Lebar Daun dengan Seri Teri Buana, Sulalatus Salatin)
.
.
Daulat raja Melayu terletak di mana? Di kepalanya? Di dadanya? atau dilututnya?

Daulat raja-raja Melayu TERLETAK PADA RAKYAT MELAYU.

Rakyat Melayu yang bertanggungjawab penuh atas kelangsungan takhta raja-raja Melayu. Secara praktikalnya, raja-raja Melayu survive kerana didokong oleh rakyat Melayu mereka. Tanpa rakyat Melayu, raja-raja Melayu akan disepak seperti bola ke sana ke mari seperti zaman imperialisme dahulu. Malah ada raja Melayu yang terpaksa meminta takhta kepada orang asing macam raja Siam dan ada yang meminta restu British, oleh Queen untuk mengabsahkan dia naik takhta, memerintah rakyat Melayu.

Tanpa rakyat Melayu, raja-raja Melayu useless. Tiada fungsi. Raja menjadi simbol tertinggi politik di masa itu, apabila didukung oleh perjanjian antara raja dan rakyat, semacam ‘magna carta’ yang diwakili oleh Seri Teri Buana (raja) dan Demang Lebar Daun (rakyat). Tanpa perjanjian ini, raja bertakhta tanpa waad, tanpa restu rakyat.

Kini raja-raja Melayu sepenuhnya simbol sahaja, dan sepenuhnya daulat mereka dipegang oleh rakyat Melayu mereka.

Oleh itu, apalah gunanya raja-raja Melayu tetapi tidak membela nasib orang Melayu?

Pendapatan mereka dibayar oleh wang rakyat. Keselamatan keluarga mereka juga dijaga oleh polis dan tentera yang juga rakyat dan dibayar lagi dengan wang rakyat. Jika raja-raja Melayu tidak bersuara dengan prioriti kepada nama rakyat Melayu, maka siapakah raja-raja Melayu ini? Bolehkah seorang raja Melayu survive di tengah-tengah populasi rakyat Melayu sekiranya mereka menjadi minoriti?

Semua raja-raja Melayu kena tanya dan cermin diri sendiri.

Kita perlukan raja Melayu yang cakna masalah rakyat Melayu, yang benar-benar berjiwa rakyat, bukan retorik bukan nak ampu-ampu lagi. Kita tidak perlukan raja Melayu yang sesukahati serang rakyat dia, hina dan tuduh macam-macam pada rakyat dia malah mengancam punca rezekinya dan mengarahkan perniagaan rakyat itu ditutup.

Bagaimanakah akhlak seorang raja Melayu kepada rakyat Melayu yang dianggap raja melakukan kesalahan tertentu?

“…Seperkara lagi, perjanjian patik mohonkan anugerah ke bawah duli Yang Maha Mulia, segala hamba Melayu jikalau ada dosanya ke bawah duli, patik pohonkan jangan ia difadihatkan, dinista yang keji-keji, jikalau patut pada hukum syarak bunuh, tuanku; jangan duli tuanku aibi.”

(Demang Lebar Daun kepada Seri Teri Buana, Sulalatus Salatin)

Rakyat itu jangan dinistakan, jangan dijelekkan, jangan diaibkan. Raja Melayu mesti mencemar duli, turun padang bersemuka dengan rakyat Melayu itu dan tanya apa masalahnya dan beri penyelesaiannya yang mesti dalam situasi menang-menang antara raja dan rakyat. Raja kena menyantuni rakyat bukan berkasar menuduh yang bukan-bukan kepada rakyat.

Bahasa raja Melayu kena halus dan lemah lembut terhadap rakyatnya. Perlukah kita menyimpan raja Melayu yang kasar, berani dan sombong kepada hanya rakyat Melayunya sahaja tetapi sebaliknya lemah lembik kepada bangsa lain? Jika raja-raja Melayu tidak membela rakyat Melayu, siapakah yang kita nak harapkan? Ahli politik?

Sebagai RAKYAT Melayu, mereka kena sedar kuasa di tangan mereka. DAULAT. Di zaman drone ini, rakyat Melayu kena pandai ‘eksploitasikan’ kedudukan raja-raja mereka, untuk manfaat dan kepentingan mereka. Hantar memorandum, desak raja-raja ini untuk benar-benar ‘berjiwa rakyat’ turun padang fight apa jua isu mereka. Masalah mereka.

Majlis Raja-raja jangan hanya timbul apabila nak membela satu dua raja yang terbabit dalam satu-satu isu, selama ini tidak pula keluarkan apa-apa kenyataan pasal anak-anak rakyat Melayu yang tidak mampu membeli rumah, gerai-gerai rakyat Melayu yang disita tapi gerai warga asing dibiarkan, masalah scammer berleluasa menipu rakyat Melayu, kampung-kampung Melayu dimusnahkan atas nama pembangunan, kedai-kedai arak, judi dan maksiat yang berleluasa tanpa kawalan dan 1001 masalah rakyat Melayu.

Jika benar-benar ingin mengecop diri dengan kata-kata ‘berjiwa rakyat’ mesti buktikan dengan tindakan bukan mengharapkan romantis zaman Tok Kaduk menang sorak kampung tergadai.

Konon raja dan rakyat berpisah tiada, ini memang benar kerana hakikatnya DAULAT sang raja dipegang oleh si rakyat. Tanpa rakyat Melayu, nasib sang raja akan disepak macam bola dan dipusing macam gasing.


Benjamin Hornigold – Pengasas Republik Lanun Dan Mentor Blackbeard

Benjamin Hornigold merupakan la.nun Inggeris yang bergiat aktif di perairan Caribbean, khususnya Bahamas pada awal kurun ke-18 Masehi. Namanya mungkin paling diingati sejarah sebagai pengasas Republik La.nun yang berpangkalan di Nassau, New Providence di samping mentor kepada la.nun masyhur, Blackbeard.

Beliau bagaimanapun kemudiannya berubah haluan menjadi seorang pembu.ru la.nun dan membantu Gabenor Bahamas, Woodes Rogers membubarkan pakatan la.nun yang ditubuhkan oleh beliau sendiri.

Berbicara perihal latar belakang Hornigold, beliau dicatatkan lahir sekitar tahun 1680 di Norfolk, England. Karier perlan.u.nannya dimulakan pada 1710-an, dengan ram.pasan pertamanya berlaku pada musim sejuk tahun 1713 Masehi.

Tempoh tersebut dikenali secara umum sebagai Zaman Keemasan Perla.nu.nan (1680-1730), dengan dianggarkan terdapat lebih 5,000 orang la.n.un berpetualang di atas lautan. Sejarawan mengemukakan beberapa faktor yang memicu zaman tersebut.

Salah satunya adalah kekacauan sosial yang dialami oleh England sehingga mengakibatkan ramai penduduk pinggir bandar berpindah ke pusat-pusat bandar demi mencari pekerjaan. Keadaan di kebanyakan bandar bagaimanapun tidak sebaik yang disangka.

Justeru, ramai yang memilih untuk menceburi bidang perkapalan. Namun, suasana bekerja dalam bidang tersebut tidaklah lebih baik. Gajinya kecil. Disiplin dan kadar kerjanya pula terlampau berat. Oleh kerana itu, bukan sedikit yang cuba berjinak-jinak dengan dunia perla.nu.nan yang menjanjikan kebebasan dan pulangan yang besar, walaupun risikonya juga sama besar.

Ketika itu, belahan bumi barat sedang menyaksikan Pe.r.ang Pewarisan Takhta Sepanyol (1701-1714) berlangsung susulan kemang.katan Charles II (1661-1700). Akibat tiada pengganti yang dinamakan, takhta Sepanyol pun dire.but oleh wangsa Habsburg dan Bourboun sekali gus mencetuskan kon.f.lik bersen.jata di Eropah.

Antara kesan pepe.ra.ngan tersebut adalah ia meningkatkan jumlah pengambilan ten.tera laut dalam kalangan negara-negara terlibat. Namun sebaik sahaja pep.era.ngan tamat pada tahun 1714, ramai pelaut yang kehilangan kerja. Dunia perl.anu.nan akhirnya menjadi pilihan utama. Hornigold tidak terkecuali daripada menerima nasib sebegini.

Sepanjang bergiat sebagai la.n.un, Hornigold menampilkan satu ciri unik di mana beliau tidak menyasar atau meny.era.ng walau satu pun kapal British. Oleh kerana itu, adakalanya Hornigold dilihat sebagai pelaut upahan (privateer) British.

Perbezaan antara pelaut upahan dan la.n.un adalah pelaut upahan diberi keizinan oleh sesebuah negara untuk meny.er.ang kapal-kapal milik negara lain. Namun kebiasaannya, ia hanya sah sepanjang tempoh pep.era.ngan. Dek kerana itu, ramai pelaut upahan bertukar haluan menjadi la.nun selepas berakhirnya Per.ang Pewarisan Takhta Sepanyol.

Sebagai lanun, Hornigold bertanggungjawab menubuhkan Republik L.an.un di Nassau, New Providence. Pulau tersebut sememangnya tersohor sebagai hub perla.n.unan berikutan kedudukannya yang terletak di tengah-tengah laluan perdagangan antara Caribbean dan Atlantik.

Tambahan, petempatannya dibangunkan di kawasan teluk, justeru mempunyai perlindungan semula jadi. Penduduk tempatan pula menerima kehadiran lanun dengan tangan terbuka, sedia untuk bertukar-ganti barang jualan sesama mereka.

Di Nassau, Hornigold diangkat sebagai ketua Republik L.an.un dan kedudukannya hanya ditandingi oleh seorang lagi la.n.un terkemuka, Henry Jennings. Nassau bagaimanapun tidaklah sekadar menggamit kehadiran lan.un semata-mata.

Masyarakat dari pelbagai latar belakang turut bertandang ke sana – pedagang dari pelbagai negara, pegawai-pegawai koloni dari Amerika dan Jamaica, dan juga bekas-bekas kelasi dari ten.tera laut negara-negara Eropah.

Dalam Republik Lan.un juga wujud satu kod undang-undang yang disebut sebagai Kod La.nun. Antara lain, isi kandungan Kod La.nun menyatakan bahawa ra.mp.asan yang diperoleh perlu dibahagikan secara sama rata. Kapten atau ketua lan.un juga boleh dilantik dan digu.li.ngkan menerusi cabutan undi.

Secara dasarnya, kod undang-undang ini digubal sebagai penambahbaikan ke atas suasana hidup yang dialami oleh bekas-bekas pelaut yang pernah bekerja dengan ten.tera laut dan syarikat-syarikat dagang Eropah.

Berbalik kepada Hornigold, pendirian beliau untuk tidak menyasarkan kapal-kapal British bagaimanapun tidak disenangi oleh anak-anak buahnya. Kemuncaknya pada tahun 1716, mereka berpaling tadah dan menggu.lingkan Hornigold. Samuel Bellamy dilantik sebagai kapten baru menggantikannya.

Walaupun peristiwa tersebut menjejaskan pengaruhnya, kegiatan perl.an.unan Hornigold masih tetap berjalan seperti biasa sehingga penghujung tahun 1717.

Setahun kemudian, Hornigold menyahut titah Pengampunan Diraja yang dimasyhurkan oleh King George I (1660-1727) pada tanggal 5 September 1717. Titah tersebut bertujuan mengurniakan pengampunan penuh buat mana-mana lan.un yang sudi menyerah diri kepada gabenor di wilayah-wilayah koloni Empayar Birtish.

Bagi Hornigold, pegawai yang menerima penyerahan dirinya ialah Woodes Rogers yang ketika itu berkhidmat sebagai Gabenor Bahamas.

Kebetulan, Rogers sendiri pernah bertugas sebagai pelaut persendirian British sepanjang tahun 1708 hingga 1771. Sepanjang tempoh itu juga, beliau sempat mengelilingi dunia, dengan salah satu merit utamanya adalah menyelamatkan Alexander Selkirk, seorang pelaut Scotland yang terdampar di Laut Pasifik Selatan sehingga mengilhamkan karya berjudul Robinson Crusoe.

Dalam erti kata lain, Rogers bukanlah seorang aristokrat biasa. Beliau mempunyai pengalaman luas dalam dunia perlanunan secara am. Beliau juga menyedari manfaat yang bakal diperolehi jika pengalaman bekas-bekas la.nun dilorongkan ke haluan yang sebaiknya.

Justeru selepas Hornigold diampunkan, beliau dibiayai oleh Rogers untuk memburu la.nun-lan.un lain di Caribbean sekali gus memulakan karier Hornigold sebagai seorang pemburu lan.un.

Sememangnya jika dilihat daripada soal kuantiti ram.pasan, Hornigold agak ketinggalan berbanding beberapa lan.un tersohor laun. Rampasan terbesarnya cuma melibatkan sebuah kapal milik Perancis-Belanda, bernama Concorde yang kemudian ditukarkan namanya menjadi Queen Anne’s Revenge oleh Blackbeard.

Hornigold juga jauh dari disifatkan sebagai seorang lan.un yang ke.j.am. Misalnya dalam satu keadaan, anak-anak buahnya langsung tidak mence.de.rakan kru kapal yang diram.pasnya. Sebaliknya, mereka hanya mengambil topi mereka kerana malam sebelumnya, mereka mabuk teruk lalu membuang topi masing-masing.

Sebagai lan.un, merit utama yang dicapai oleh Hornigold adalah penubuhan Republik La.n.un dan menjadi mentor kepada beberapa orang lan.un masyhur seperti Blackbeard (Edward Teach). Sedari awal lagi, beliau menjadikan Teach sebagai orang kanan (first mate) yang mengetuai kapal dan anak buah sendiri.

Namun pada tahun sama Hornigold cuci tangan dari dunia perl.anu.nan, Teach terb.un.uh di tangan Leftenan Robert Maynar (1684-1751) dalam pertem.puran yang berlangsung di Ocracoke, Carolina Utara.

Setahun kemudian, Hornigold pula pergi meninggalkan dunia apabila kapalnya menjadi man.g.sa badai taufan di New Spain.

RUJUKAN

The Way of the Pirates. (n.d.). Benjamin Hornigold.
http://www.thewayofthepirates.com/famous-pirates/benjamin-hornigold/

Wu Mingren. (9 April 2021). Benjamin Hornigold and Republic of (ditapiskan). Ancient Origins.
https://www.ancient-origins.net/history-famous-people/benjamin-hornigold-0015173


Maksud Nama Setiap Bulan Dalam Takwim Hijrah

Persoalannya, apakah asal-usul nama bulan dalam Takwim Hijrah? Barangkali artikel ini dapat menjawa sedikit sebanyak persoalan kita.

MAKSUD “TAKWIM HIJRAH”

Perkataan “takwim” adalah berasal daripada Bahasa Arab iaitu “taqwim (تقويم)”. Perkataan tersebut membawa maksud “kalender”. Perkataan “taqwim” dalam Bahasa Arab adalah daripada kata dasar “q-w-m” yang bermaksud “untuk menaikkan”.

Perkataan “hijrah” adalah berasal daripada Bahasa Arab iaitu “hijrah (هجرة)”. Perkataan tersebut membawa maksud “perjalanan keluar”. Perkataan “hijrah” dalam Bahasa Arab adalah daripada kata dasar “h-j-r” yang bermaksud “keluar”.

ASAL-USUL NAMA BULAN

Takwim Hijrah adalah dimulakan dengan bulan “Muharam”. Perkataan tersebut adalah berasal daripada Bahasa Arab iaitu “Muharram (محرم)”. Perkataan berkenaan membawa maksud “dilarang”. Orang Arab dilarang untuk berp3r4ng dan berbvnvhan didalam bulan suci ini.

“Safar” adalah bulan kedua dalam Takwim Hijrah. Perkataan tersebut adalah berasal daripada Bahasa Arab iaitu “Safar (صفر)”. Perkataan berkenaan membawa maksud “kosong, sunyi”. Pada bulan ini, orang Arab keluar dari rumah untuk mencari makanan ataupun bekalan.

“Rabiulawal” adalah bulan ketiga dalam Takwim Hijrah. Perkataan tersebut adalah berasal daripada Bahasa Arab iaitu “rabīʿ al-ʾawwal (بيعر الأول)”. Perkataan berkenaan membawa maksud “permulaan musim bunga”. Pada bulan ini, musim bunga bermula di kawasan sana.

“Rabiulakhir” adalah bulan keempat dalam Takwim Hijrah. Perkataan tersebut adalah berasal daripada Bahasa Arab iaitu “rabīʿ al-ʾāḵir (رَبِيع الْآخِر)”. Perkataan berkenaan membawa maksud “penghujung musim bunga”. Pada bulan ini, musim bunga berakhir di kawasan sana.

“Jamadilawal” adalah bulan kelima dalam Takwim Hijrah. Perkataan tersebut adalah berasal daripada Bahasa Arab iaitu “jumādā l-ʾūlā (جُمَادَىٰ الْأُولَىٰ)”. Perkataan berkenaan membawa maksud “permulaan kemarau”. Pada bulan ini, musim kemarau bermula di kawasan sana.

“Jamadilakhir” adalah bulan keenam dalam Takwim Hijrah. Perkataan tersebut adalah berasal daripada Bahasa Arab iaitu “jumādā l-ʾāḵira (جُمَادَى الآخِرَة)”. Perkataan berkenaan membawa maksud “penghujung kemarau”. Pada bulan ini, musim kemarau berakhir di kawasan sana.

“Rejab” adalah bulan ketujuh dalam Takwim Hijrah. Perkataan tersebut adalah berasal daripada Bahasa Arab iaitu “rajab (رجب)”. Perkataan berkenaan membawa maksud “penghormatan”. Sebarang bentuk pergaduhan, pertelingkah dan p3p3r4ng4n dilarang dalam bulan ini.

“Syaban” adalah bulan kelapan dalam Takwim Hijrah. Perkataan tersebut adalah berasal daripada Bahasa Arab iaitu “Shaban (شعبان)”. Perkataan berkenaan membawa maksud “bulan pemisah”. Pada bulan ini, orang Arab akan keluar dari rumah untuk mencari makanan dan bekalan.

“Ramadan” adalah bulan kesembilan dalam Takwim Hijrah. Perkataan tersebut adalah berasal daripada Bahasa Arab iaitu “ramaḍān (رمضان)”. Perkataan berkenaan membawa maksud “panas terik”. Umat Islam wajib melaksanakan ibadah puasa pada bulan itu.

“Syawal” adalah bulan kesepuluh dalam Takwim Hijrah. Perkataan tersebut adalah berasal daripada Bahasa Arab iaitu “šawwāl (شوال)”. Perkataan berkenaan membawa maksud “mengangkat memikul”. Pada bulan asa ini, unta peliharaan orang Arab yang hamil menunggu masa untuk melahirkan anak.

“Zulkaedah” adalah bulan kesebelas dalam Takwim Hijrah. Perkataan tersebut adalah berasal daripada Bahasa Arab iaitu “ḏū lqaedah (ذولقعدة)”. Perkataan berkenaan membawa maksud “duduk dan hampir kepada hujung”. Pada bulan ini, orang Arab akan duduk di rumah dan akur kepada arahan.

“Zulhijah” adalah bulan terakhir dalam Takwim Hijrah. Perkataan tersebut adalah berasal daripada Bahasa Arab iaitu “ḏū l-ḥijja (ذُو الْحِجَّة )”. Perkataan berkenaan membawa maksud “melawat dan kembara ke Mekah”. Pada bulan ini, umat Islam yang terpilih akan melaksanakan ibadah Haji.

AKHIR KATA

Kesimpulannya, itu adalah asal-usul nama bulan dalam Takwim Hijrah. Takwim ini dikira dari penghijrahan pertama Nabi Muhammad SAW dan sahabatnya ke Madinah iaitu tahun 622 Masihi.

Untuk pengetahuan semua, artikel ini dikarang pada hari Khamis yang bertarikh 01 Muharram 1422 Hijrah. Hari yang baharu dikira setelah terbenamnya matahari.

Apakah yang kami terlupa tentang Takwim Hijrah? Harap berikan ulasan anda di dalam ruang ulasan di bawah.

Salam Maal Hijrah Ala Anta Jemaah.

RUJUKAN:

Dewan Bahasa dan Pustaka: Takwim. Dicapai pada 19hb Ogos 2020 dari https://prpm.dbp.gov.my/Cari1?keyword=takwim

Dewan Bahasa dan Pustaka: Hijrah. Dicapai pada 19hb Ogos 2020 dari https://prpm.dbp.gov.my/Cari1?keyword=hijrah

Asal-usul Nama Bulan Hijrah. Dicapai pada 19hb Ogos 2020 dari https://iluminasi.com/bm/asal-usul-nama-13-bulan-dalam-kalendar-hijrah.html

BAYAN AL-FALAK SIRI KE-3 : KEPENTINGAN TAKWIM HIJRI DALAM PENENTUAN HUKUM HAKAM DAN PENTADBIRAN HAL EHWAL ISLAM DI MALAYSIA. Dicapai pada 19hb Ogos 2020 dari https://muftiwp.gov.my/falak/bayan-al-falak/2573-bayan-al-falak-siri-ke-3-kepentingan-takwim-hijri-dalam-penentuan-hukum-hakam-dan-pentadbiran-hal-ehwal-islam-di-malaysia


Impak Buruk Trial By Media: Kes Sarvjeet Singh Di India

India mengharungi krisis moral sejak tahun 2012, apabila Jyoti Singh dirog.ol enam lelaki yang bagaikan binatang gila. Kes Jyoti benar-benar menggegarkan politik negara itu. Belum selesai bergegar, kes susulan pula berlaku.

Kali ini, seorang gadis 22 tahun menjadi mαηgsα lima lelaki. Tiga daripadanya (Mohammed Salim, Qasim Bengali dan VIjay Jadhav) pula adalah pesαlαh berulang.

Dua kes ini menjadi sejuk terkemudian, sebelum panas kembali apabila seorang rahib berumur 71 tahun diperlakukan sebegitu di perkarangan gereja.

Nasib mereka ini menghidupkan api yang sudah lama tunggu. Begitu marak ia menjulang, dengan curahan dendam. Kerana kes sebegini asyik berlaku.

Apabila dilaporkan, boleh pula golongan totok datang bersuara dengan hujah acah-acah: “statistik kata Amerika Syarikat lagi tinggi dari India!” Masalahnya, Amerika Syarikat mempunyai perundangan yang jauh lebih telus.

Mαηgsα benar-benar dilayan macam mαηgsα, berbanding India yang menghµkµm mαηgsα dengan falasi αib.

Kes berulang dan falasi αib benar-benar memberi akibat pada masyarakat India. Orang pun marahlah. Apabila orang marah, media ambil peranan.

Cuma dalam keadaan peranan media, kadangkala orang yang tidak bersalah boleh terkena tempias. Ambil contoh kes Sarvjeet Singh, yang dijatuhi hµkµman bersalah pada mata media padahal tidak bersalah di sisi undang-undang.

Latar Belakang Kes

Kes Sarvjeet Singh terjadi beberapa bulan selepas segerombolan warga Bangladesh mendatangi rahib tersebut. Isu masih panas mendidih. Orang masih marah. Jadi kemampuan untuk berfikir secara rasional dari awal lagi sudah lemah.

Kisahnya bermula dengan seorang bekas pelajar kolej bernama Jasleen Kaur. Wanita ini memuat naikkan gambar seorang lelaki dengan kapsyen yang senang cakap: 1) Sarvjeet jalan ketika lampu isyarat merah, 2) Jasleen suruh ikut undnag-undang dan 3) Sarvjeet (dituduh) melemparkan kata-kata berbaur lµcαh.

Hantaran Jasleen menjadi tular… dikongsi 100,000 kali (Bhardwaj, 2018). Pihak polis tidak tunggu lama. Sarvjeet terus ditαhαη untuk berdepan beberapa akta dalam undang-undang India.

Orang ramai menderu memuji keberanian Jasleen. Semua boleh bayang komen terhadap Sarvjeet yang dalam masa sehari menjadi orang paling dibenci India. Jasleen dijulang bagai bidadari.

Walau bagaimanapun, undang-undang tidak pernah mengambil kira tentang pendapat masyarakat… melainkan jika asas untuk dipersalahkan. Jadi siasatan perlu dijalankan. Sarvjeet membela diri dengan mengatakan dirinya tidak bersalah.

Jalan bersimpang empat. Sarvjeet ingin membelok ke kiri. Sekalipun lampu merah, Sarvjeet dibenarkan berbuat sedemikian. Katanya Sarvjeet cuba menjelaskan kepada Jasleen, yang salah faham. Sarvjeet juga berpendapat Jasleen cuba mencari pelµrµ politik kerana menyokong Parti Aam Aadmi dalam ambang pilihan raya (Dey, 2019).

Angin Mula Berubah

India panas selama sebulan dua. Kes Sarvjeet Singh mula sejuk oleh kerana perbicaraan mahkamah yang berterusan (dan juga kerana banyak akta). Masalahnya, macam mana nak buktikan sesuatu atas dasar cakap mulut?

Itu yang menjadi “sticking point” kerana cakap mulut takkan boleh diambil sebagai bukti. Suka atau tidak, Sarvjeet terpaksa membiarkan diri diheret ke mahkamah.

Sebanyak 14 perbicaraan diadakan untuk menentukan nasib Sarvjeet. Semuanya Jasleen tidak hadir, atas dasar komitmen pengajian di Kanada. Dan apabila testimoninya dibawa ke muka pengadilan, pihak mahkamah memutuskan bahawa konteksnya tidak boleh dipercayai untuk memulakan pendakwaan. Penantian empat tahun berakhir secara sekelip mata. Sarvjeet didapati tidak bersalah.

Empat tahun. Suatu tempoh masa sangat lama. Sesudah media habis kecam-mengecam. Isu menjadi sejuk, baru dibukti tidak bersalah. Inilah bahananya kalau terima penghakiman media.

Tiada masalah kalau uar-uarkan suatu isu yang betul-betul sahih, macam nasib Jyoti Singh. Namun Sarvjeet Singh dituduh seorang wanita yang tidak dapat membuktikan pertuduhan tersebut.

Akhirnya, apa yang terjadi?

RUJUKAN:

Bhardwaj, A. (2018, September 9). This Delhi man was called a ‘pervert’ in viral post 3 years ago – and he’s still stuck there. The Print.

Dey, S. (2019, Oktober 30). Delhi Biker, (ditapiskan) of Molestation in 2015 at Signal, Gets Clean Chit. NDTV.


Apa Perbezaan Deep Dan Dark Web?

Bila kita fikirkan tentang internet, kita membayangkan
aktiviti harian seperti menonton video, membaca berita dan melayari laman media
sosial. Tetapi di sebalik semua itu, tersembunyi satu sudut di mana pemberi
maklumat, penjenayah dan pengganas bersembunyi dan menawarkan khidmat mereka.
Sudut inilah yang dipanggil Dark Web yang turut menyimpan maklumat-maklumat
bersifat ngeri dan lucah serta tempat bagi mereka yang mahu melindungi privasi
mereka. Tetapi masih ada menyangka Deep Web dan Dark Web merupakan rangkaian
laman sesawang yang sama padahal kedua-duanya amat berbeza.

Deep Web

Deep Web merujuk kepada mana-mana laman sesawang yang
tidak boleh diakses melalui enjin carian konvensional seperti Google, Yahoo dan
Bing. Sebab perkara ini berlaku kerana kandungan laman tersebut tidak termasuk
dalam indeks enjin carian yang dimaksudkan. Bahasa mudahnya, Deep Web merupakan
satu lagi lapisan internet dan merupakan peringkat paling dalam bagi internet.

Bagi sesebuah maklumat dimasukkan dalam senarai indeks,
enjin carian bergantung kepada satu proses bernama ‘crawling’ di mana ia
menyemak ratusan atau ribuan laman sesawang agar ia dapat diakses menerusi
pautan yang boleh diklik. Dari situ, ia akan meletakkan pengimbas sepintas lalu
sekaligus menterjemah kandungannya dalam satu format yang akan dihantar ke
server-server enjin carian. Di situ, ia akan disusun mengikut konteks kandungan
dan dimasukkan dalam satu siri algorithm yang membentuk enjin carian. Sekiranya
sesebuah laman sesawang tidak dalam senarai indeks enjin carian, ia hanya boleh
diakses dengan menaip alamat laman sesawang benar pada pelayar web atau pergi
terus ke URL melalui pautan.

Terdapat beberapa kelompok yang mendapat faedah daripada
keupayaan Deep Web yang membenarkan komunikasi secara rahsia dan tanpa
nama/identiti. Berikut kelompok yang beruntung dengan Deep Web:

1. Wartawan dan pemberi maklumat. Bukanlah sesuatu yang
asing bagi bekas pegawai kerajaan, tentera atau syarikat korporat mendedahkan
salah laku atau rasuah yang berlaku dalam bidang mereka. Mereka bekerjasama
dengan wartawan-wartawan penyiasatan untuk menyiarkan perkara sedemikian kepada
orang ramai. Mereka tidak perlu bimbang bila melakukannya kerana apa saja bentuk
komunikasi terutama membabitkan perkara sulit dan rahsia dilindungi lebih-lebih
lagi jika menggunakan Deep Web.

2. Aktivis politik dan kumpulan penyokong anti-penapisan.
Mereka menggunakan Deep Web untuk berkomunikasi secara rahsia dan selamat
kerana identiti tanpa nama ini amat penting bagi mereka terutama yang
menggunakan Dark Web.

3. Golongan tertindas akibat tekanan rejim. Deep Web
memberi peluang kepada rakyat sesebuah negara yang tertindas mendapatkan
maklumat sebenar yang bersifat benar, kritikal dan penting demi kemaslahatan
komuniti mereka. Deep Web menawarkan cara selamat untuk mereka mengumpul
maklumat untuk keperluan mereka dan mendedahkan perkara tersebut di luar
negara.

Maklumat yang terkandung dalam Deep Web:

Jadi mengapa sesetengah pihak memilih Deep Web? Bagi
pihak-pihak berkepentingan seperti syarikat atau pertubuhan, sebarang maklumat
yang disimpan bukan untuk tatapan orang awam. Ini menyebabkan pihak-pihak ini
berusaha untuk memastikan kandungan sebegitu tidak keluar pada mana-mana carian
enjin carian. Perlu diingat, tak semua aktiviti dalam Deep Web yang menyalahi
undang-undang kerana banyak aktiviti yang dianggap sah di sisi undang-undang.
Antara aktiviti yang sah dalam Deep Web:

Dark Web

Ia dikenali dengan pelbagai nama seperti Dark Net atau
Dark Intranet tetapi dalam jurang internet, inilah tempat yang paling dalam dan
tidak sepatutnya dimasuki oleh sesiapa. Ini kerana untuk mengakses laman
sebegini memerlukan kepakaran internet yang hebat. Ini bagi memastikan privasi
sang pengguna tidak terdedah tatkala memasuki laman yang penuh dengan misteri
dan keanehan. Itu sebab bagi mengekalkan privasi, pengunjung Dark World memilih
perisian tanpa nama istimewa dikenali sebagai Tor untuk melindungi identiti
mereka. Ini kerana dengan Tor, ia dapat menjadikan sesebuah komputer tidak
dikenali sementara melindungi identiti pengguna, lokasi, alamat IP dan
sebagainya.

Pengguna Dark Web boleh dianggap minoriti dan berdasarkan
peratusan dari bilangan pengguna internet yang mencecah jutaan orang, ia hanya
mencecah 3%. Walaupun penggunaan laman sebegini kecil saja, rangkaian individu,
syarikat dan pertubuhan lain yang menggunakannya menarik minat lebih ramai
pengguna yang terdesak mendapatkan akses Dark Web dan menjadi sebahagian
daripada pangkalan pengguna yang tidak dikenali.

Apa yang boleh diambil dari Dark Web:

Masa depan

Walaupun mendakwa ia sudah melakukan kemajuan dari segi
perkembangan dan pertumbuhan, sesetengah mendakwa Dark Web sebenarnya dipenuhi
dengan sampah dan bakal menemui kepupusan. Dakwaan ini berdasarkan satu
pencarian menyeluruh yang dibuat oleh Onionscan untuk melihat pangkalan data
membabitkan lebih 30,000 laman sesawang Tor. Berdasarkan carian, mereka
mendapati hanya 15% laman sesawang saja yang masih beroperasi dan aktif dalam
talian. Menurut Brian Menegus, penulis artikel ‘The Dark Web Is Disappearing’,
ini berlaku disebabkan ramai pengguna memilih meninggalkan Tor berikutan banyak
masalah yang dihadapi semasa menggunakannya.

Dengan melihat kejatuhan dua gergasi laman Dark Web iaitu
Freedom Hosting II dan SIGAINT, Tor boleh juga jatuh dan mengalami nasib sama
seperti dua gergasi itu. Freedom Hosting II jatuh akibat dikatakan menjadi
tempat menyiarkan laman-laman pornografi kanak-kanak. Selepas ia digodam oleh
aktivis atau sekumpulan aktivis, laman tersebut jatuh dalam masa singkat dan
mereka mengambil alih lebih 10,000 laman sesawang yang dihoskan oleh Freedom
Hosting II. Sementara SIGAINT pula jatuh kerana prestasinya yang tidak
memuaskan yang berlarutan selama berbulan-bulan yang berakhir dengan
kehilangannya dari Dark Web. Sejak kejatuhan SIGAINT, peranannya diambil alih
oleh syarikat-syarikat lain dan mendapat pujian ramai kerana menyediakan
perkhidmatan yang bersifat konsisten dan boleh dipercayai berbanding SIGAINT.

Hari ini, masih ramai yang cuba mendapatkan akses ke Deep
Web dan Dark Web. Ada sesetengah mencari sesuatu yang tidak boleh didapati pada
laman sesawang biasa, ada sekadar merasa ingin tahu. Deep Web dan Dark Web
terus menarik perhatian berikutan sifatnya yang berahsia. Walaupun dianggap
baru tetapi tarikan yang dimiliki sama tua dengan masa itu sendiri. Ia
sebenarnya menjadi sebahagian daripada naluri manusia yang tertarik dengan apa
yang kita tidak faham atau yang tidak boleh diakses dnegan mudah.

RUJUKAN:

Sheils, Conor. (2018). Digital.com. Deep Web, Dark Web,
Tor and More: The Hidden Internet Uncovered. https://digital.com/blog/deep-dark-web/


Bencana ICERD terhadap UiTM

Antara kesan ratifikasi ICERD adalah segala polisi yang bersifat perkauman mesti dihapuskan.

Contoh pertama sekali adalah UiTM akan dihapuskan. Kita cerita sikit pasal UiTM dari sudut perundangan.

UiTM ini dilindungi oleh beberapa undang-undang iaitu;
1. Perlembagaan Persekutuan Perkara 153
2. Akta 173: Penubuhan UiTM
3. Akta 174: Displin pelajar

Akta 174, tiada ada kena menggena dengan ICERD sebab akta tersebut hanya melibatkan disiplin pelajar. Yang kita tekankan adalah akta 173 dan Perlembagaan Persekutuan Perkara 153.

Mengikut Akta 173: Penubuhan UiTM 1976 (1)

“Establishment of Universiti is pursuant to Article 153 of the Federal Constitution”

Maksudnya, akta ini terlahir dan mengikut Perkara 153 (3). Dalam Perkara 153 memperuntukan segala biasiswa, perkhidmatan awam, biasiswa diberi hak keistimewaan kepada Bumiputera Melayu dan Sabah, Sarawak.

Nak membuat pindaan dalam Perlembagaan Persekutuan, kita perlukan majoriti 2/3 kerusi parlimen atau 148 kerusi untuk meminda atau menggubal apa-apa dalam Perlembagaan Persekutuan.

Tapi, Perkara 153 ini istimewa sebab Dewan Parlimen perlukan 2/3 kerusi dan juga persetujuan Majlis Raja-Raja untuk dipinda. Perkara ini, kita perlu rujuk Perlembagaan Persekutuan Perkara 159 (5) yang memberi maksud;

“Sesuatu undang-undang yang membuat sesuatu pindaan kepada Fasal (4) Perkara 10, apa-apa undang-undang yang diluluskan di bawahnya, peruntukan Bahagian III, Perkara 38, 63(4), 70(1), 72(4), 152, atau 153 atau kepada Fasal ini tidaklah boleh diluluskan tanpa persetujuan Majlis Raja-Raja”

Peningkan ayat peguam ni? Tak apalah, kita bagi dalam bullet point.
– Perkara 38: Majlis Raja-Raja
– Perkara 63: Keistimewaan Parlimen
– Perkara 70: Keutamaan Raja dan Yang di-Pertua Negeri
– Perkara 72: Jaminan Persekutuan terhadap Perlembagaan Negeri.
– Perkara 152: Bahasa kebangsaan.
– Perkara 153: Hak Keistimewaan Bumiputera

Nampakkan, bahawa ICERD ini memang bertentangan dengan beberapa peruntukan dalam Perlembagaan Persekutuan. Nak tanya, kenapa Menteri Perpaduan kita beria sangat nak meratifikasikan konvesyen ICERD ?

Untuk sejarah kontroversi UiTM, Tan Sri Abdul Khalid Ibrahim pernah syorkan 10% kuota UiTM diberikan pada bukan Bumiputera pada tahun 2008. Masa tu ramai berarak depan Bangunan SUK Selangor, Shah Alam. Paling terbaru sekali, semasa Hindraf meminta UiTM dibuka pada kaum India. Sekali lagi, permintaan ini tidak dilayan oleh Perdana Menteri Malaysia, Tun Dr. Mahathir.

Untuk MRSM pula dilindingi bawah Akta MARA 1966. Namun begitu, 10% kuota bukan bumiputera telah diberikan pada tahun 2002 sehinggalah sekarang. Pasti kita tak ingin UiTM dijadikan seperti MRSM.

Untuk geng-geng “kita kan ada Perlembagaan Persekutuan”. Nak bagitahu ni, Perlembagaan Persekutuan memang perlukan 2/3 kerusi parlimen. Tapi, Akta 173 Penubuhan UiTM dan Akta 1966 Mara itu boleh diubah dan tak perlukan 2/3 kerusi parlimen pun. Cukup majoriti mudah di Parlimen saja memadai untuk sesuatu akta itu digubal dan dipinda dalam Parlimen. Siapa pegang majoriti parlimen? Kerajaan sekarang lah. Siapa nak ratifikasi ICERD? Kerajaan sekarang lah.

Justeru, tak payahlah dengar kata YB Senator Waytha Moorthy, Menteri Perpaduan dan Integrasi Nasional tu. Nak ubah polisi dan dasar kerajaan dalam Akta yang kita bincangkan sebelum ni hanya perlukan majoriti parlimen saja. Nak jadi macam Singapura ker ? Dorang pun ada Perlembagaan Perkara 152 untuk hak orang Melayu. Tapi, jadi ‘perhiasan sajalah’

#UiTMDiHatiKu

Bagi yang belum tandatangan, bolehlah tandatangan bantahan ratifikasi tersebut di petisyen atas talian di sini:
>>https://chn.ge/2OKfHgU
>>https://chn.ge/2OKfHgU
>>https://chn.ge/2OKfHgU

Rujukan
1. Perlembagaan Persekutuan
2. Akta 173: Penubuhan UiTM
3. AKta 1966 Majlis Amanah Rakyat (MARA)


Kisah Tunku Abdul Rahman Tulis Skrip Filem Sejarah Melayu

Tunku Abdul Rahman, Perdana Menteri Malaysia yang pertama adalah individu yang bertanggungjawab menulis cerita Raja Bersiong yang kemudiannya difilemkan pada tahun 1968.

Menurut Jamil Sulong (pengarah filem ini), Tunku sendiri telah mengeluarkan wangnya sendiri sebanyak $750,000 bagi menzahirkan semangat dan kecintaan beliau terhadap sejarah negeri Kedah.

Raja Bersiong merupakan kisah legenda seorang raja yang zalim yang bernama Raja Ong Maha Perita Deria pernah memerintah Kerajaan Kedah Tua di Lembah Bujang. Penggambaran filem ini dibuat di Singapura dan Kedah.

Kelihatan dalam gambar pengarah Jamil Sulong, Art Director A.V. Bapat dan Jaafar Abdullah menghadap Tunku Abdul Rahman di residensi bagi membincangkan beberapa perkara berkaitan dengan filem Raja Bersiong karya Tunku sendiri.

10 fakta menarik tentang filem Raja Bersiong’

1. Buat julung-julung kalinya penggambaran filem ini menggunakan khidmat pelakon luar, iaitu penari kebudayaan Diraja Thailand – Thai Fine Arts Department.

2. Beratus askar Melayu diambil untuk memegang watak sebagai askar-askar Siam yang berperang dengan orang-orang Kedah dipimpin oleh Brig. Jen. Dato’ Syed Mohammad Al-Saggoff.

3. Filem Raja Bersiong dibuat dalam bentuk filem warna Eastmancolor diterbitkan oleh Malay Film Producations (MFP), milik Shaw Brothers di Singapura. Ia merupakan filem warna ketiga yang dibuat oleh MFP selepas filem Ribut (1956) dan Hang Tuah (1956).

4. Menggunakan khidmat 3 orang pakar teknik dari Jepun: Pengarah bersama – Tokujiro Yamazaki Jurukamera – Ryoichi Arano Pakar Warna & Cahaya – Tokio Matsushita

5. Skrip filem ini mengambil masa yang panjang untuk disiapkan kerana kesibukan Tunku sebagai Perdana Menteri. Pengambaran filem ini pula mengambil masa selama 4 bulan.

6. Walaupun Jamil Sulong dilantik sebagai pengarah rasmi filem ini, beliau dibantu oleh Tokujiro Yamazaki dari Jepun dalam banyak perkara. Babak-babak yang melibatkan adat istiadat orang Melayu sahaja diarahkan oleh Jamil Sulong tanpa melibatkan Yamazaki.

7. Penggambaran hari pertama dibuat di dalam studio berupa sebuah set Istana Raja Kalha yang luas dan hebat.

8. Sebuah kota dibina di Pasir Panjang, Singapura yang menggunakan khidmat anggota tentera Malaysia.

9. Hampir kesemua pelakon dari Malay Film Productions mengambil bahagian di dalam filem ini.

10. Ini merupakan filem terakhir keluaran Shaw Brothers di Singapura. Walaupun Tunku melaburkan kos pengambaran yang tinggi, namun filem ini tidak mendapat sambutan dari penonton dan akhirnya gagal menyelamatkan studio tersebut dan ditutup buat selama-lamanya.


Republik Ezo: Sebuah Negara Yang Hilang

Etnik Ainu dan Hokkaido

Beberapa hari lepas, terbaca mengenai satu berita
tentang etnik Ainu yang tinggal di utara pulau Hokkaido di Jepun. Hari ini,
kita kenali Hokkaido sebagai kawasan pelancongan yang amat terkenal. Sebagai
contoh, Tasik Biru muda di Biei yang sungguh indah, taman lavendar di ladang
Tomita dan bandar Sapporo adalah antara tarikan yang ada.

Di Hokkaido, mengikut sejarah, masyarakat Ainu adalah
penduduk asal berbanding penduduk Jepun yang digelar Yamato.

Menariknya, berita tersebut menyatakan bahawa buat
pertama kalinya setelah beratus-ratus tahun, Jepun akhirnya akan meluluskan
satu rang undang-undang yang mengiktiraf masyarakat Ainu sebagai orang asli
(indigenous) di Jepun.

Hal ini kerana, masyarakat Ainu yang sememangnya
terkenal dengan kekayaan budaya, tradisi dan adat tempatan yang unik, telah
dibelenggu masalah diskriminasi akibat daripada polisi asimilisasi paksa yang diamalkan
kerajaan Jepun sejak dahulu lagi.

Apa yang penting kita kena faham di sini adalah,
masyarakat Ainu dan orang Jepun itu sendiri berbeza dari segi budaya, agama dan
nilai kesenian yang diamalkan. Malah, bahasa pun lain. Namun begitu,
nilai-nilai ini semakin hilang terhakis dek kerana ditelan zaman.

Satu tinjauan pada 2017 menunjukkan ada lebih kurang
12000 penduduk etnik Ainu di Jepun. Berdasarkan sebuah jurnal pula pada tahun
2011, tidak lebih 15 orang Ainu sahaja yang mampu untuk bertutur fasih menggunakan
bahasa ini dan lebih kurang 300 orang sahaja yang boleh faham. Sayang sekali,
sungguh kecil jumlah mereka yang tahu bahasa Ainu ini.

Maka, rang undang-undang pelindungan
masyarakat asli Ainu ini penting untuk “melindungi kehormatan, maruah dan kemuliaan
masyarakat Ainu” serta “mengingatkan kepada generasi Ainu yang akan datang,
bahawa perlunya untuk mereka merealisasikan sebuah masyarakat yang berwarna-warni
dengan nilai-nilai yang pelbagai”, bak kata Yoshihide Suga, jurucakap kerajaan
pimpinan Liberal Democratic Party (LDP) di Jepun.

(Rujukan: https://www.channelnewsasia.com/news/asia/japan-to-recognise-indigenous-ainu-people-for-first-time-11245724)

Jadi, masyarakat Ainu ini mengingatkan penulis tentang
sebuah insiden yang pernah berlaku di Hokkaido suatu masa dahulu. Dan di
Hokkaido inilah, sebuah negara yang bernama Republik Ezo ataupun Ezochi pernah
wujud.

Perang Saudara Boshin: Imperial vs Shogun

Semuanya
bermula begini. Pada tahun 1868, Perang Boshin (戊辰戦争) ataupun Boshin
Sensō
telah tercetus menyaksikan pertempuran saudara antara golongan yang
pro-Maharaja dan golongan yang pro-Shogun. Era ini dikenali sebagai era
Bakumatsu.

Hal ini berlaku gara-gara
kemarahan rakyat tempatan yang bangun menentang orang gasar dari negara Barat
tidak dapat dibendung lagi. Mereka ini ialah golongan pro-Maharaja.

Mereka mahu
Keshogunan Tokugawa digulingkan dan diganti dengan pemerintahan penuh de facto
oleh Maharaja Jepun. Hal ini kerana, awal-awal lagi bermula dengan ugutan
Commodore Perry, Keshogunan Tokugawa akhirnya akur tunduk dengan menandatangani
beberapa perjanjian berat sebelah (unequal treaties) dengan kuasa Barat.

Ini dilihat sebagai
satu penghinaan kepada maruah Jepun kerana pengaruh Barat ditakuti akan
menghancurkan tradisi masyarakat tempatan itu sendiri selain daripada monopoli
yang diamalkan pedagang Barat menyebabkan kerugian kepada pedagang Jepun. Agama
Kristian juga semakin mudah disebarkan.

Maka, mereka sudah hilang kepercayaan dengan keupayaan Keshogunan Tokugawa untuk menjaga maruah bangsa dan negara. Masa untuk perubahan sudah tiba. Slogan sonnō jōi pula semakin kerap kedengaran di serata tempat yang bermaksud, “Hormati Tuanku Maharaja, Halau Orang Gasar Keluar!” (Rever the Emperor, Expel the Barbarians). Orang Gasar dari Barat ini juga dibenci kerana perangai mereka yang angkuh dan riak.

Mereka ini dipimpin
oleh Maharaja Mutsuhito (kemudiannya dikenali sebagai Meiji). Pada tahun 1868,
Maharaja Mutsuhito baru setahun menaiki takhta Jepun (1867). Ketika itu,
baginda tuanku hanya berumur 16 tahun.

Tentera Imperial pula dipimpin sendiri oleh Putera Komatsu Akihito dengan penyertaan puak-puak penentang dari kawasan Barat Jepun yang berpengaruh seperti Satsuma dan Choshu. Puak-puak ini sememangnya sudah lama berdendam dengan Tokugawa selepas Pertempuran Agung Sekigahara pada tahun 1600. Ketika itu, Maharaja cumalah seorang pemerintah hiasan saja, tiada kuasa eksekutif seperti yang dimiliki Shogun. Mere figurehead.

Umum mengetahui
bahawa Jepun diperintah oleh seorang ketua pemerintah tentera yang digelar
Sei-i Taishōgun ataupun Shogun. Segala samurai yang ada di tanah ini tunduk
dibawah kekuasaan puak Tokugawa yang mentadbir sebagai Keshogunan Tokugawa
sejak 1600-an lagi. Mereka yang tetap setia mempertahankan hegemoni Tokugawa
ini ialah golongan pro-Shogun.

Mereka ini berpegang
teguh kepada kod Bushido Samurai yang menekankan kesetiaan kepada puak Tokugawa
memandangkan nenek moyang mereka pun mula-mula bernaung dan berkhidmat untuk
Tokugawa. Skuad Shinsengumi yang terkenal tu merupakan salah satu pengikut golongan
pro-Shogun.

Ironinya, puak Samurai sendiri yang terpaksa akur melayan kehendak dan nafsu pendatang Barat walaupun merekalah yang mula-mula dilihat paling pantang bila melibatkan kemasukan orang luar ini. Ini sebenarnya tanda kelemahan pentadbiran Tokugawa. Maklumlah, hampir 300 tahun Jepun aman damai dibawah pentadbiran mereka. Good times create weak men after all.

Puak-puak samurai
yang berada di belah Timur Jepun umumnya menyokong Shogun manakala bagi puak-puak
samurai di bahagian Barat, majoriti menyokong pihak Imperial.

Jadi, teknologi
baratpun semakin diguna pakai oleh kedua-dua pihak. Kapal-kapal perang besi
(ironclad) diperkenalkan. Ada yang dibeli dan ada yang dibina khas untuk
pertempuran. Pihak Imperial (Maharaja) mendapat sokongan dan khidmat nasihat
dari Britain dan Amerika Syarikat manakala pihak Shogun pula disokong oleh
Perancis.

Masing-masing tidak
mahu ketinggalan dalam mendapatkan kepakaran asing. Bukan setakat senjata, gaya
pakaian uniform pun sudah ditiru. Kuasa Barat pula memanglah seronok sebab
dapat kaut keuntungan dari konflik ini. Bagi mereka, lagi lama perang, lagi
bagus.

Pertempuran demi
pertempuran tercetus. Angka korban terus mencanak naik. Apa yang menarik ialah,
gabungan seni perang tradisional iaitu gaya samurai dan seni perang Barat dapat
dilihat. Senjata api dan katana diguna bersama. Busur Yumi dan laras senapang
turut mengambil tempat masing-masing.

Tunggu sekejap.
Bukankah ini mengingatkan kita kepada kerajaan Melaka dulu?

Keris dan istinggar.
Tombak dan pemuras. Bedil dan pelantak. Semuanya diadun bersama, sesedap rasa.
Cuma bezanya di sini, kualiti senjata api buatan Melaka tidak sedikit pun
rendah kalau dibandingkan dengan kualiti senjata api buatan Eropah seperti
Prussia yang sezaman dengannya. Kalau nak banding meriam kayu buatan Jepun
dengan meriam buatan Britain dalam era Bakumatsu ni, jawabnya memang beza macam
langit dengan bumi.

Sedang asyik mereka
bermain dengan teknologi asing, pihak pro-Shogun nampaknya mulai longlai.
Kekalahan demi kekalahan menyelubungi mereka. Kemahiran pihak Imperial
nampaknya lebih terserlah walaupun sebenarnya, tentera Shogun lebih ramai.
Pengunduran demi pengunduran terpaksa dibuat sehinggalah tiba di Edo.

Shogun Tokugawa
Yoshinobu akhirnya menyerah diri di Edo. Namun, masih ramai yang berdegil tidak
mahu menyerah kalah kepada pihak Maharaja yang dilihat sebagai ancaman kepada
kemandirian golongan samurai.

Sukar sedikit hendak dijelaskan kerana nak kata golongan Imperial sebagai anti-Samurai, itu salah kerana penyokong kuat mereka seperti Satsuma dan Choshu juga merupakan asal dari puak samurai tersohor iaitu Shimazu dan Mori.

Nak kata mereka ini anti-Barat pun, juga salah kerana merekalah yang akan mempercepatkan lagi proses pembaratan (westernisation) yang akan berlaku di Jepun. Dalam konflik ini, tiada pihak yang baik, dan tiada pula yang jahat.

Lahirnya Republik Ezo

Baik, selepas Shogun
Yoshinobu menyerah kalah di Edo, penentangan tetap diteruskan. Laksamana
Enomoto Takeaki yang memimpin armada laut Shogun antaranya, telah berundur ke
Hakodate, Ezo. Ketika ini, belum wujud lagi nama Hokkaido.

Pada Januari 1869,
bersama-sama saki baki tentera laut Shogun yang berjumlah 3000 tentera dan 8
kapal perang berkuasa wap/stim (Kaiten, Banryū, Chiyodagata, Chōgei, Kaiyō
Maru, Kanrin Maru, Mikaho dan Shinsoku), Enomoto tiba di Hakodate.

Di sisinya ialah
beberapa orang penasihat tentera dari Perancis. Dengan harapan, pengunduran ini
dapatlah melancarkan serangan balas ke atas pihak Maharaja. Baginya, mungkin
masih ada Daimyo (pemerintah wilayah dan puak) di kawasan Utara sana, yang mahu
turut serta menentang pihak Imperial.

Pada zaman konflik Boshin ini dan zaman sebelumnya, Ezo tidak berada di bawah pentadbiran Jepun. Ezo dianggap sebagai tanah di luar bidang pengaruh kerajaan Jepun. Etnik Ainulah yang merupakan penduduk asal Ezo. Semuanya berubah selepas Perang Boshin ini.

Selepas
tiba di Hakodate, Enomoto telah menulis sepucuk surat kepada Maharaja Mutsuhito
(Meiji) meminta izin baginda untuk membangunkan wilayah Ezo dan membenarkan
mereka meneruskan cara hidup tradisional Samurai di pulau itu tanpa sebarang
gangguan dari arus pemodenan yang rancak berlaku dalam era Meiji ini.
Kesinambungan cara hidup Samurai mesti diteruskan, walaupun terpaksa diamalkan
secara terpencil di Ezo sahaja.

Kandungan
surat itu berbunyi,

“The farmers and merchants are unmolested, and live without fear, going their own way, and sympathising with us; so that already we have been able to bring some land into cultivation. We pray that this portion of the Empire may be conferred upon our late lord, Tokugawa Kamenosuke; and in that case, we shall repay your beneficence by our faithful guardianship of the northern gate.”

Jadi
dapat kita lihat, Enomoto juga mahu menjadikan wilayah Ezo ini sebagai benteng
pertahanan bahagian utara Jepun. Enomoto tidak mahu menentang pihak Maharaja,
cuma kalau boleh, diberikan peluang kepada puak Tokugawa untuk mentadbir Ezo. Malangnya,
Maharaja menolak hasratnya itu.

Buntu, Enomoto akhirnya menubuhkan Republik Ezo yang merdeka pada tanggal 27 Januari, 1869 sebagai ultimatum kepada Maharaja Meiji, manifestasi kepada tekad mereka untuk memperjuangkan maruah pihak Shogun Tokugawa.

Republik
Ezo dirangka berdasarkan model negara Amerika Syarikat. Kemudian, satu pilihan
raya, proses demokrasi pertama dikatakan yang pernah diadakan dalam sejarah
Jepun, dilaksanakan. Enomoto dipilih sebagai Presiden Republik Ezo yang
pertama. Matsudaira Tarō pula dilantik sebagai Naib Presiden.

Pilihan
raya tersebut dijalankan atas prinsip ‘hak memilih sejagat’ (universal
suffrage) tetapi khusus bagi golongan Samurai sahaja. Enomoto seterusnya
membina sebuah kubu pertahanan ampuh bernama Goryokaku yang berbentuk seperti
bintang. Diadaptasi dari gaya kubu Victorian Eropah.

Kubu
ini dibiayai penuh olehnya kerana sebelum berundur ke Ezo, Enomoto telah
mengambil lebih kurang 180000 Ryo wang emas dari Istana Osaka untuk pembiayaan
perang. 1 Ryo bersamaan lebih kurang 180000 yen dan 180000 yen bersamaan lebih
kurang RM6600.

Kubu
Goryokaku sangat perlu untuk menguatkan pertahanan Ezo. Bala tenteranya juga
diperkuatkan. Di samping itu, kepimpinan tentera diletakkan dibawah kelolaan
pegawai Jepun dan Perancis. Komander tentera ialah Otori Keisuke dan dibantu
oleh Jules Brunet.

Pegawai
Perancis dan juga penasihat ketenteraan Shogun yang paling menyerlah ialah
Jules Brunet. Pada mulanya, dia diutus oleh Maharaja Napoleon III ke Jepun
untuk menasihati Shogun dalam hal ehwal ketenteraan, namun dipanggil pulang ke
tanah air kerana kekalahan pihak Shogun.

Brunet
enggan meninggalkan Jepun dan sebaliknya, meletakkan jawatannya dalam tentera
Perancis. Brunet mengambil kedudukan sebagai pegawai pemerintah kedua tertinggi
dalam tentera Republik Ezo.

Tidak lama kemudian, pada Mac 1869, pertempuran di Teluk Miyako antara kapal-kapal perang besi (ironclad) berkuasa wap tercetus. Armada Ezo yang lebih kecil mengalami kekalahan. Pertempuran seterusnya di daratan memperlihatkan penggunaan mesingan Gattling. 7000 tentera Imperial mendarat di Hakodate.

Pertempuran
Hakodate terus memperlihatkan kedua-dua pihak saling bercarkaran. Kubu
Goryokaku dikepung rapi. Kawasan sekeliling Hakodate ditakluki serta-merta
tetapi pertahanan Goryokaku tetap gah bertahan. Jangan main-main dengan reka
bentuk bintang kubu itu yang sangat efektif.

Seorang
figura terkenal iaitu Naib Komander Shinsengumi, Hijikata Toshizō yang juga
digelar ‘Naib Komander Iblis’ (Demon Vice-Commander) telah terkorban dalam
pertempuran tersebut. Hijikata ditembak di belakang badan ketika sedang
mengarahkan pasukannya sambil menunggang kuda. Puisi Kematian (death poem)
Hijikata berbunyi,

“Walaupun badanku mereput di pulau Ezo, semangatku akan terus melindungi Tuanku (Shogun) di Timur (Edo).”

Enomoto
kemudiannya melancarkan serangan habis-habisan dengan kapal perang Republik Ezo
dengan tujuan meleraikan pengepungan di Goryokaku. Walaupun bilangan kapal
perangnya lebih banyak berbanding armada Imperial, Enomoto ditewaskan hasil
dari kebijaksanaan Laksamana Heihachiro Togo. Heihachiro inilah yang akan
memainkan peranan yang sangat penting dalam Perang Russo-Jepun, mengalahkan
armada Russia di Pelabuhan Arthur dengan penuh bergaya.

Goryokaku
akhirnya tumpas dan Enomoto menyerah diri. Jules Brunet dihantar pulang ke
Perancis. Beberapa tahun kemudian, Jules Brunet dinaikkan pangkat ke Jeneral
dan dilantik sebagai Ketua Staf kepada Menteri Peperangan Perancis.

Enomoto
pula dibawa ke Tokyo dan dihukum penjara selama dua tahun atas tuduhan
penderhakaan. Kemudiannya, Enomoto berkhidmat dalam kerajaan dan berjaya
memegang beberapa jawatan dan pangkat yang agak penting seperti Laksamana
Madya, Viscount dan Menteri Tentera Laut. Beliau juga dilantik sebagai Menteri
Komunikasi yang pertama. Seterusnya, Menteri Pertanian dan Perdagangan, Menteri
Pendidikan dan Menteri Luar.

Ezo
kini secara rasminya diperintah kerajaan Imperial dan dinamakan sebagai,
Hokkaido. Tamatlah riwayat Republik Ezo pada tanggal 27 Jun 1869.

Pegawai Republik Ezo dan Figura Penting

Kesimpulan

Republik
Ezo menjadi pemangkin kepada peluasan wilayah Jepun terhadap kepulauan Ezo yang
kini dikenali sebagai Hokkaido. Jika tiada Republik Ezo, mungkin lama lagi masa
diperlukan untuk Jepun meluaskan kuasanya ke atas Ezo. Kesannya, masyarakat
Ainu turut menjadi sebahagian daripada rakyat Jepun hari ini.

Republik
Ezo juga menjadi entiti pertama yang mengamalkan sistem demokrasi di Jepun
selain kepimpinannya, dikuasai sepenuhnya oleh golongan tentera bersenjata dan
beruniform ala Barat.

Bayangkan,
apakah keadaannya jika ditakdirkan, Republik Ezo masih wujud hari ini? Menarik
bukan?

Rujukan

Japan to recognise indigenous Ainu people for first time Read more at https://www.channelnewsasia.com/news/asia/japan-to-recognise-indigenous-ainu-people-for-first-time-11245724. (2019, February 15).

Nozomi, K. (2014, March 24). Republic of Ezo (Japan). Retrieved February 24, 2019, from https://fotw.info/flags/jp-ezorp.html

Republic of Ezo. (n.d.). Retrieved February 24, 2019, from https://wikivisually.com/wiki/Republic_of_Ezo

Yamatosaxon. (2013, March 4). THE REPUBLIC OF EZO: JAPANESE SEPARATISM OR EXPANSIONISM? Retrieved February 24, 2019, from https://thedailybeagle.net/2013/03/04/the-republic-of-ezo-japanese-separatism-or-expansionism/


Dato’ Seri Tra Zehnder Dan Gawai Dayak

KELIBATNYA mungkin sudah tiada lagi di dalam arena politik Sarawak kerana sudah meninggalkan kita buat selama-lamanya pada tanggal 23hb Julai 2011 akibat sakit tua.  Namun ini tidak bermakna kita harus melupakan segala jasa mendiang yang begitu tulus untuk memartabatkan rakyat Sarawak amnya dan masyarakat Dayak khususnya.  Wanita besi lahir di kalangan etnik Iban Sarawak yang harum namanya sehingga menjadi idola dan legenda bagi kita semua.

Bukan wanita sebarangan wanita kerana tanpa penat lelah perjuangannya sudah tentu perayaan Gawai Dayak yang sedang kita rayakan sekarang tidak akan berjaya menjadi cuti umum di Sarawak.  Inilah antara jasa-jasa mendiang yang mungkin ramai generasi muda Sarawak tidak begitu mengetahuinya.  Tercatit namanya bukan satu malah dua sebagai antara wanita patriot unggul sehingga berjaya mewarnai kronologi bersejarah Sarawak baik di ketika pemerintahan Koloni Mahkota Sarawak British mahupun apabila Sarawak diambang kemerdekaan 54 tahun yang dahulu.

Dengan nama asalnya iaitu Philomena Tra Ak Jemat dilahirkan pada tanggal 25hb Oktober 1926 di Miri, Sarawak. Bertemu jodohnya dengan seorang penjawat awam di zaman pemerintahan Koloni Mahkota Sarawak British bernama Lesley Ptolemy Zehnder.  Suaminya pada ketika itu bertugas di Jabatan Perhutanan Sarawak dan pasangan hidupnya inilah yang dikatakan antara orang penting di dalam penghidupannya memperjuangkan hak-hak masyarakat Dayak.  Sebagai seorang penjawat awam, Encik Zehnder telah berjaya menyemai semangat kekitaan di dalam sanubari isterinya agar terus menapak ke hadapan biarpun beribu pancaroba yang dihadapinya.

Diketika Sarawak masih lagi dibawah pemerintahan Koloni Mahkota Sarawak British, Dato Sri Tra telahpun bangun memperjuangkan hak-hak kaum Dayak di bumi Sarawak ketika itu sehinggalah mampu menjadi pengasas kepada satu pertubuhan yang dikenali sebagai Sarakup Dayak Induk Sarawak (SIDS) bersama-sama dengan nama-nama besar wanita etnik Dayak yang lain seperti Barbara Bey, Julia Linang, Vida Bayang, Gladys Janting, Lily Senada, Johana Gundah, Limau Bunchol, May Kallang, Ginju Longan, Gana Blaun, Tuyah Daud, Elizabeth Muda dan Eunice Antan.  Pada awal penubuhan SIDS ini, Dato Sri Tra telah dilantik sebagai Setiausaha Kehormat SIDS yang pertama ditubuhkan pada Mei 1957.

Setelah 3 tahun menjawat jawatan sebagai Setiausaha Kehormat akhirnya sekali lagi mendiang mendapat kepercayaan untuk menjawat jawatan sebagai Ahli Ekskutif SIDS dan seterusnya pada tahun 1964 hingga 1966 dan kemudian dilantik sebulat suara sebagai Presiden ke-4 SIDS (1964-1966). Sebagai seorang ketua kepada pertubuhan yang mewakili etnik Dayak ketika itu, sudah tentu perjuangan mendiang bukanlah sesuatu yang mudah kerana umum mengetahui betapa suatu masa dahulu, peranan wanita itu hanya dikhususkan di ceruk dapur sahaja.  Namun Dato Seri Tra tidak beralah sebaliknya berkat kesabaran dan semangat telah berjaya mempelopori serta meyakinkan kesemua etnik Dayak tanpa mengira jantina dan sub-etnik untuk berdiri teguh di belakangnya di dalam memperjuangkan hak-hak mereka.

Sewaktu Sarawak diambang untuk membentuk Gagasan Malaysia bersama dengan Malaya, North Borneo dan Singapura pula iaitu melalui Suruhanjaya Cobbold yang ditubuhkan bagi membuat bancian dan maklumbalas untuk rakyat Sarawak di dalam pembentukan, Dato Seri Tra telah diberi kepercayaan duntuk mewakili suara Sarawak Dayak Union (SDU) di dalam perbincangan dengan Suruhanjaya Cobbold ketika itu. Beliau secara peribadi telah bertemu secara empat mata dengan ahli Suruhanjaya Cobbold ketika itu dan mendapatkan pandangan serta maklumbalas maksud gagasan tersebut.

Setelah memahami segalanya barulah beliau sendiri memperjelaskan kepada komuniti SDU bagi mendapatkan persetujuan mereka samada menyokong atau tidak. Setelah Sarawak merdeka daripada British pada tanggal 22hb Julai 1963 melalui kabinet pertama yang dipimpin oleh Datuk Stephen Kalong Ningkan, sekali lagi Dato Sri Tra telah memainkan peranannya yang amat bersejarah kerana sebelum tahun 1964, perayaan Gawai Dayak Sarawak merupakan bukan cuti umum. Hasil daripada perjuangan beliau yang tidak henti-henti bagi memartabatkan perayaan ini sebagai salah satu perayaan utama di Sarawak akhirnya ianya telah mendapat perhatian daripada kabinet Negeri Sarawak pada masa itu dan dijadikan cuti umum pada tahun 1964 sehinggalah sekarang.

Pada tahun 1967, Dato Sri Tra telah mula menceburkan dirinya di dalam kancah politik Sarawak melalui SNAP dan mengetuai sayap wanita SNAP. Beliau mengetuai sayap wanita SNAP dari tahun 1963 sehingga 1983. Ketika mengetuai sayap wanita SNAP ini, Datuk Tra tidak pernah lelah memperjuangkan nasib kaum wanita Dayak Sarawak walaupun banyak rintangan dan pancaroba yang beliau harus tempuhi. Satu lagi sejarah telah terukir di dalam sosio politik Sarawak sekitar tahun 1988 apabila wanita besi etnik Iban ini sekali lagi mendapat kepercayaan daripada Kerajaan Negeri Sarawak apabila beliau dilantik sebagai Wanita Iban Pertama yang menjawat jawatan sebagai Temenggong untuk Bahagian Kuching.

Beliau menjadi Temenggong dari tahun Julai 1988 sehingga Februari 1996. Setelah bersara sekali lagi Dato Sri Tra mengukir sejarah apabila beliau diberi kepercayaan untuk menjadi wanita pertama yang menjadi Ketua Majlis Adat Istiadat Sarawak pada tahun 1996. Sebelum beliau dilantik apa sahaja jawatan di dalam Majlis Adat adalah didominasi sepenuhnya oleh kaum lelaki Dayak Sarawak.

Sebenarnya pengorbanan dan perjuangan Dato Sri Tra amatlah banyak kerana mendiang sehingga ke nafasnya yang terakhir tetap berbakti untuk rakyat Sarawak. Penglibatannya di dalam menaungi badan bukan kerajaan juga tidak terkira banyaknya kerana hal-hal yang berkaitan dengan kebajikan sentiasa dekat dihatinya.  Antaranya adalah sebagai ahli Majlis Kebajikan Sarawak (1961-1967), Majlis Melanjutkan Pelajaran Sarawak (1960-1967), Jawatankuasa Tabung Getah (1980-1987), Lembaga Pelawat Hospital Umum Sarawak (1981-1983),ahli Penasihat Lembaga Pesalah Juvana (1981-1986), ahli Lembaga Pelawat Sekolah Tunas Bakti, Kuching (1987 hingga meninggal dunia), Penasihat Mahkamah Juvana, Kuching (1987-1997), ahli Majlis Wanita Sarawak (1989-1992), ahli Majlis Pembangunan Sosial Sarawak (1989-1998) dan Lembaga Pelawat Pusat Serenti (1992-1997).

Terlalu hebat wanita besi etnik Iban ini dan sentiasa dikagumi oleh pelbagai masyarakat sehingga ke hari ini.  Sekaligus setiap perjuangan dan kejayaannya juga membuktikan bahawa wanita itu mampu duduk sama rendah dan berdiri sama tinggi dengan kaum lelaki.  Jantina bukanlah satu halangan jika benar-benar ikhlas memperjuangkan untung nasib rakyat.

Jasamu dikenang. Rest In Peace Dato Sri Tra Zehnder.

-HB-

#KamekSayangSarawakBah

Rujukan:


Apa Akan Jadi Jika Julius Caesar Tidak Dibunuh?

Kepada peminat sejarah tamadun Rom, pasti korang familiar dengan nama Julius Caesar ini. Beliau ialah jeneral tentera yang terkenal dalam kalangan rakyat Rom kerana karismanya serta kemampuannya menakluk wilayah-wilayah lain untuk mengembangkan jajahan republik Rom.

Apabila Caesar dilantik menjadi pemerintah secara diktator pada tahun 47 SM, para Senate risau akan Caesar yang akan ‘besar kepala’ dan percaya beliau akan menggugat republik Rom yang telah dibina sekian lama. Jadi, pada tahun 44 SM, Caesar dibunuh oleh 60 orang pembunuh dalam pertemuan ‘Ideas of March’.

Okay, korang bayangkan jika Caesar tidak dibunuh, sama ada dia bernasib baik, percaya akan berita pembunuhan dari orang-orangnya, atau pihak Senate redha saja Caesar jadi pemerintah diktator? Apa perancangan Caesar untuk masa depan republik Rom ini?

Pertama, Caesar akan ‘membersihkan’ sistem pemerintahan dengan menghapuskan mana-mana ahli Senate yang merancang untuk membunuhnya. Tindakan ini diperlukan jika Caesar ingin pihak atasan lain menerima dirinya sebagai pemerintah diktator, bukannya percaya bulat-bulat dengan mereka yang diam-diam berniat jahat.

Kedua, Caesar merancang untuk memulakan kempen menjajah dua wilayah yang baginda telah lama impikan: Dacia (Balkan) dan Parthia (Iraq dan Iran). Selepas pertemuan, Caesar akan pergi ke Greece dan membawa 16 buah pasukan tentera elit Legion dan berkuda. Dengan jumlah bala tentera ini, Caesar yakin bahawa baginda mampu menjajah kedua-dua wilayah selama 3 tahun.

Ketiga, Caesar ingin membina terusan di Genting Corinth dan mendalamkan Sungai Tiber. Projek ini penting bagi baginda supaya kapal dagang boleh melintasi Rom dengan selamat tanpa sebarang ancaman luar. Satu lagi projek Caesar nak laksanakan ialah mengeringkan paya berdekatan kota Pomeranian dan Setianote
supaya tanah paya tersebut boleh diguna sebagai kawasan pertanian.

Perancangan terakhir Caesar ialah menjadikan kota Ostia sebagai perlabuhan penting untuk kapal-kapal dagang yang besar mampu melabuh tanpa sebarang masalah. Lagi satu, kalau Caesar tidak dibunuh kemungkinan besar anaknya bersama Cleopatra iaitu Caesarion akan dilantik menjadi firaun selepas ibunya, tidak perlu lagi Cleopatra berskandal dengan Antony.

Kalau kesemua perancangan ini terjadi, mungkin usia republik Rom makin panjang. Mungkin juga tidak wujud perlantikan Octavian sebagai maharaja dan fasa empayar Rom.

Mari dapatkan KITAB TAMADUN ROM kalau nak kisah-kisah menarik dalam tamadun Eropah ini sempena jualan PASCA PBAKL! Korang boleh beli di sini: https://bit.ly/KitabTamadunRom


Félicette, Kucing Pertama Berada di Angkasa

Sebelum manusia dihantar ke angkasa lepas, pelbagai spesies haiwan telah dihantar ke angkasa sebagai ujian mengenai daya tahan hidupan terhadap penerbangan angkasa. Antara haiwan yang pernah dihantar ke angkasa lepas termasuk anjing, monyet, kucing, kura-kura, tikus dan serangga.

Walaubagaimanapun, selalunya pengakhiran misi menghantar mereka ke angkasa lepas tidak seindah yang disangka. Kebanyakannya mati semasa penerbangan dan hanya segelintir yang berjaya kekal hidup di angkasa dan masih hidup setelah pulang ke Bumi. Beberapa ekor haiwan yang popular dalam lipatan sejarah sebagai haiwan yang telah berada di angkasa ialah Laika, si anjing dan Ham, seekor chimpanzee.

Namun begitu, tidak ramai mengetahui kewujudan seekor kucing jalanan dari Paris bernama Félicette sebagai kucing pertama yang berada di angkasa. Pada 18 Oktober 1963, seekor kucing jalanan Perancis telah menjadi kucing pertama dipilih untuk dihantar ke angkasa oleh kerajaan Perancis bagi program angkasa mereka.

Sebelum ini, saintis Perancis telah melancarkan tiga ekor tikus ke angkasa dan mereka ingin menaik taraf kepada mamalia yang lebih besar untuk mengkaji tindak balas badan haiwan terhadap anti-graviti. Bersama kucing-kucing lain, Félicette harus menjalani beberapa latihan yang keras untuk pergi ke angkasa. Kucing-kucing tersebut telah dilatih untuk berada di bekas sempit dan beberapa ujian lain.

Akhirnya pada Oktober 1963, telah menjadi satu-satunya kucing terpilih untuk misi ke angkasa. Kucing hitam putih tersebut telah diikat ke dalam sebuah bekas di dalam roket bernama Véronique dan dilancarkan ke angkasa dari sebuah pengkalan di gurun Sahara.

Ia terbang sepanjang 100 batu di atas Bumi dan berada di angkasa selama beberapa minit dalam keadaan sifar gravity. Para saintis ketika itu turut memantau perkembangannya melalui elektrod yang telah dipasang di kepala Félicette.Setelah 15 minit, ketika hampIr sampai ke Bumi, kapsul yang membawa Félicette terpisah daripada roket dan ia mendarat melalui payung terjun yang disertakan sekali bersama kapsul.

Akhirnya, Félicette selamat dibawa pulang oleh saintis sebaik mendarat. Sebelum kejayaan pengembaraan Félicette, seekor anjing jalanan berasal dari Russia telah terlebih dahulu ke angkasa dan menjadi haiwan pertama yang mengorbit Bumi dengan menggunakan kapal angkasa bernama Sputnik 2 milik Soviet Union.

Namun begitu, Laika mati di angkasa atas beberapa kegagalan semasa penerbangan. Malang bagi Félicette, meskipun berjaya hidup setelah mendarat di bumi, dia telah dimatikan beberapa bulan selepas itu kerana saintis ingin mengkaji kesan perjalanan angkasa terhadap otaknya.

Kini, sebagai menghargai jasa Félicette terhadap sains penerbangan angkasa Perancis, beberapa usaha untuk mengabdikan nama Félicette dalam sejarah Perancis telah diusahakan. Ini termasuklah rancangan untuk membuat tugu peringatan Félicette di kota Paris dan membuat stamp bergambar Félicette (mereka tersalah letak namanya sebagai Félix kerana menyangkanya seekor kucing jantan).

Rujukan:

Zublin, F. (2018). The Cat Who Came Back from Space. Retrieved April 3, 2019, from https://www.ozy.com/flashback/the-cat-who-came-back-from-space/83237

Petsko, E. (2018). A Brief History of Félicette, the First Cat in Space. Retrieved April 3, 2019, from http://mentalfloss.com/article/567451/brief-history-felicette-first-cat-space

Gray, T. (1998). A Brief History of Animals in Space. Retrieved April 3, 2019, from https://history.nasa.gov/animals.html

Artikel disumbangkan oleh Nur Ainnurq MN untuk The Patriots.